qundao/data-zh-poetry huggingface dataset:
更生于去岁六十生日沪上游旧置酒为寿因绘九老图索补题一诗
作者：陈三立
朝代：清
体裁：七言律诗

新蜂照酒鹊呼庐，洛社图成听雨初。十九年归公老矣，三千界坏佛何如。历从绝岛求灵药，独获微言證宝书。回唾蓬莱清浅处，卢敖把臂在空虚。
更生示元日感怀之作次韵和酬
作者：陈三立
朝代：清
体裁：七言律诗

贯槎月窟纪曾经，头白归来忍独醒。把酒光阴交履舄，生春魂气满池亭。乖龙掉海虚空震，疮雁啼霄断续听。山鬼已传知一岁，女萝含睇昼冥冥。
更生翁既相过不遇复馈盆菊池鱼媵以三绝句率和报谢·其二
作者：陈三立
朝代：清
体裁：七言绝句

抱膝庐旁万菊丛，劫灰不涴自摇空。怜予负尽看花约，分贮楼栏受晓风。
曾公孙广钧饮集浩园作
作者：陈三立
朝代：清
体裁：古风

潇湘滟滟春城夕，几日看花梦相隔。帘外东风吹细寒，西园烂漫招吟客。华筵轩馆敞清峻，佩影琼琚映瑶壁。压槛桃枝低亚红，倒池杨柳轻摇碧。草长蜂游祗自媚，拂拭阑干更相惜。黑云苍黄送飞雨，照眼江山失咫尺。主人解颐工说诗，咳唾珠天纷葳蕤。翰林博士尽惆怅，大呼脱帽倾流离。酒酣潦倒百忧集，瀛海飞轮羽书急。已惊哥舒弃关陇，又见王恢伏马邑。圣手焦劳促视师，城郭呜呜夜吹笛。将率功名委草莽，江海楼船压强敌。祗今时事已成冤，相逢花发且开尊。高歌上马各归去，送客流莺啼到门。
曾农髯见寄一诗次韵答之
作者：陈三立
朝代：清
体裁：古风

农髯搦管洒兰雪，兀兀穷年忘头白。妙收众艺归自得，神凝造化沃内热。安知二豪更侍侧，我窜穷山几苟活。久无鲜鲙供缕切，日饱苦笋比遗蕨。行箧尚搜髯水墨，光精不污龙战血。况吐俊句跻三绝，死友独抗李文洁。髯果来博猿鸟悦，为买泉明上京宅。
曾履初郎中由京师大学堂假还金陵于元夕见过遂招杨哲甫俞恪士共饮
作者：陈三立
朝代：清
体裁：七言律诗

百年文物绸缪地，三代规模想像间。子自寻源移寤寐，天其有意起癃瘝。归来雪夜亲行炙，摆落儒家为解颜。顿使老夫忘世难，烛残漏断共无还。
曾郎中酒集河舫
作者：陈三立
朝代：清
体裁：五言律诗

郎中挟春气，与客上晴舟。波暖鱼儿乱，风长雁影收。酒人哀乐惯，山色浅深求。呼出青天月，为歌水调头。
月上楼坐
作者：陈三立
朝代：清
体裁：古风

点衣漏星光，醒酒凉露气。楼头月茫茫，咬空迸馀味。栖乌警车音，摩屋分群翅。长云遮遏之，噪而控于地。高窗静灯火，遥市沈歌吹。吊影不知年，写忧更无世。日传海西战，雌雄视儿戏。成就独坐人，煮茗听鼎沸。
月下有忆
作者：陈三立
朝代：清
体裁：七言绝句

微霜千里映枫林，孤返溪庐听暮砧。琴罢倚楼知念我，为推海月满吟襟。
月夜
作者：陈三立
朝代：清
体裁：五言律诗

一片柳梢月，还为居士来。砌虫秋自满，园鹊夜相猜。閒坐成滋味，残编且阖开。遥怜照烽燧，海雁亦飞回。
月夜
作者：陈三立
朝代：清
体裁：五言律诗

片月溪山上，初偕妇孺看。苑墙笼密叶，河汉有微湍。感旧兰桡去，飞愁玉笛残。翻怜乌鹊返，为觅一枝安。
月夜
作者：陈三立
朝代：清
体裁：七言律诗

纤月亭亭履迹新，九霄风露在流尘。独看楼阁还明灭，初有江湖属隐沦。覆水年华灯下泪，改弦琴瑟镜中人。閒情自爱机丝夜，惆怅墙梅报早春。
月夜候凉忆实甫时实甫别还武昌三日矣
作者：陈三立
朝代：清
体裁：五言律诗

客去月初白，林塘独卧看。云过凉欲下，露涴唾同乾。蕉砌生虫语，砧城断雁翰。江湖秋烛味，应解老无欢。
月夜倚楼作
作者：陈三立
朝代：清
体裁：五言律诗

群木夜萧疏，新霜瓜地初。溪山为破寐，星月欲同居。歌怅渔樵歇，楼完寇盗馀。一生邻宿鸟，身世在空虚。
月夜别南昌与黄益斋同宿城畔舟中
作者：陈三立
朝代：清
体裁：五言律诗

安排都琐琐，来对万波明。月白唾无罅，江摇鼾有声。浮鯈缘涨满，零雁挂山晴。并影孤灯下，相看不世情。
月夜同次申恪士泛小舟寻秦淮盛涨
作者：陈三立
朝代：清
体裁：五言律诗

轻舟初慌惚，乱水得回沿。兴逐青溪了，愁移白月圆。弦歌风自落，鸥鹭夜应眠。细数逃亡屋，蝉声秃树颠。
月夜听邻家擘阮
作者：陈三立
朝代：清
体裁：七言绝句

入破初闻三两声，凄凄哀怨不分明。蝉娟千里人何处，使我乡心一夜生。
月夜墓上
作者：陈三立
朝代：清
体裁：七言律诗

乌栖雉伏夕漫漫，孤月辉流隧道寒。一径仍为千嶂拥，三年初倚万松看。神灵缥缈迎披发，江海飘零诉剖肝。换世归来儿更老，悲风吹树泪汍澜。
月夜宴集园厅赋
作者：陈三立
朝代：清
体裁：五言律诗

风月夜初閒，流云点屋山。园空春自照，客至石能顽。洒落飞吟思，安危见酒颜。大弨长挂壁，应笑老夫孱。
月夜携客步雪至山亭
作者：陈三立
朝代：清
体裁：七言律诗

月下移来万雪山，山亭看向有无间。争随鸠杖翻腾上，已映鸦巢绰约閒。鬓外星辰迷岛屿，唾馀江汉接波澜。摇天梅树群仙影，傥挟瑶觞鹤背还。
月夜楼望
作者：陈三立
朝代：清
体裁：七言律诗

好及霜飞月晕时，万山不动一楼奇。松枝影瓦龙留爪，竹籁声窗鼠弄髭。郁郁川原高冢出，绵绵神理浊醪知。閒宵毛发梳风露，输与嗥丛魍魉窥。
月夜步墓上野望
作者：陈三立
朝代：清
体裁：五言律诗

飘飘新月见，暧暧众山寒。枯草眠烟薄，疏松夹鬓残。岁时存独夜，魂影弄归翰。四野虫声去，萧峰不忍看。
月夜步松树林
作者：陈三立
朝代：清
体裁：五言律诗

楼头初吐月，携入浴苍涛。杳蔼寻蛇径，玲珑漏鹊毛。籁寒溪溜咽，魂静夜山高。一杖扶幽趣，还期魍魉遭。
月夜江行抵南昌
作者：陈三立
朝代：清
体裁：五言律诗

初了一春雨，晴江上夜舟。岸回花气接，网卧月痕秋。梦枕年年浪，乡音处处讴。飘灯静城堞，残吹已飞愁。
月夜独步
作者：陈三立
朝代：清
体裁：五言律诗

万瓦浮新月，孤城落晚钟。行歌有人在，微醉带春慵。苔色昏昏见，萝阴窈窈重。欲呼霄雁下，影我踏从容。
月夜舟发九江赴汉口
作者：陈三立
朝代：清
体裁：七言律诗

月中初有楚山横，渐束江流作吼声。淼淼烟涛生鹭影，疏疏灯火隔鼍更。閒身自笑为冯妇，一句多惭重长卿。重过东坡眠食地，黄州鼓角不胜情。
月夜访李道士对其丧子初还遂形于言
作者：陈三立
朝代：清
体裁：古风

几灯闭幽房，洒莹思儿泪。道机了天亲，宁问鬼神弃。悠悠别乡井，颜荡溪山气。人生一句难，遣怀匪细事。今昔还空观，物我奖高意。惜未致邻生，赎作联吟地。门外霜月苦，悄归聊孰袂。
月夜过李道士
作者：陈三立
朝代：清
体裁：七言绝句

饭罢斜街带月行，偶寻道土话吴烹。霜风夜起扉开阖，灯火幽幽述酒情。
月夜遣兴并怀焦山游客
作者：陈三立
朝代：清
体裁：古风

夜半寒光漏千里，下浸楼栏湿案纸。风枝分挂一丝愁，吹落乡县呻吟里。空中澹澹木樨香，露袭厓柴止酒肠。却付幽人借僧榻，虫语江声低复昂。
月夜闻笛严铁吾范中林易中实罗达衡同咏·其一
作者：陈三立
朝代：清
体裁：七言绝句

月细江城吹笛清，山堂树晚雁来鸣。吾生那得消魂处，始向天边识此声。
月夜闻笛严铁吾范中林易中实罗达衡同咏·其二
作者：陈三立
朝代：清
体裁：七言绝句

乍远还低江叶飞，佳人三五与沾衣。凉风飘尽星河满，心上阑干何处归。
有人传苏堪督师赴龙州道上作二篇因题其后·其二
作者：陈三立
朝代：清
体裁：七言绝句

胸中丘壑压蛮荒，解办诗人短后装。盘辟何如捲角㹀，千金犗特费评量。
有忆李道士客金陵
作者：陈三立
朝代：清
体裁：七言绝句

櫑具油囊更不归，青溪之水可疗饥。含毫莫绘流亡屋，但觅张勋斸翠微。
有所思
作者：陈三立
朝代：清
体裁：古风

汉上多佳人，辉光照城楼。金钗耀首饰，明珠缀履絇。翡翠来巴黎，珊瑚贡琉球。绮罗不足贵，容止何脩脩。中情贮芳妍，命瑟扬名讴。一弹雉朝飞，再弹鸿鹄游。三弹良叹息，对酒不能酬。对酒不能酬，脉脉复悠悠。借问尔何愁，宁复似此不。意气感人心，涕泗忽交流。愿言有所思，不见徒离忧。
有赠
作者：陈三立
朝代：清
体裁：七言绝句

日暖尘高纵辔驰，过江犹识旧须眉。可怜共命哀章匮，不及齐名卖饼儿。
望城冈
作者：陈三立
朝代：清
体裁：五言律诗

万翠压荒亭，啼魂认屡经。坡陀明断潦，草木散微腥。一饭凄閒味，群嘶掩抑听。丁丁出云表，此意与沈冥。
望梦山
作者：陈三立
朝代：清
体裁：七言绝句

幻叶昏林夕照间，灵旗缥缈万鸦攀。痴儿遗却邯郸枕，日日楼头望梦山。
望禹碑作
作者：陈三立
朝代：清
体裁：五言律诗

肃穆南荒狩，迷茫橇檋踪。龙蛇盘未下，风雨一相从。松色黏天冷，秋阴背岭重。翻嫌幽兴极，到眼有灵峰。
望落日有感
作者：陈三立
朝代：清
体裁：七言绝句

落照衔须对黯然，红飞海色到尊前。招魂问疾无双翼，留与荒山诉暮蝉。
望钟山
作者：陈三立
朝代：清
体裁：七言绝句

薄晴馀雨捧烟鬟，光影为留户牖间。毕竟荆公非俗物，解吟肠胃绕钟山。
望雪
作者：陈三立
朝代：清
体裁：七言绝句

入冬晴色弄奇寒，溪水成冰井水乾。回暖翻期三寸雪，微传天笑倚阑干。
木叶亭次韵答伯琴
作者：陈三立
朝代：清
体裁：七言律诗

菊房兰橑杜衡烟，石濑飞龙俨目悬。望古襟期聊自媚，吐山歌呗一相怜。五峰散霰明秋鬓，万叶摇波夹绮筵。定有佳人忆江海，骚魂吹尽薜萝边。
朱晓南翁新营别墅于灵隐韬光间图之于箑为题一绝
作者：陈三立
朝代：清
体裁：七言绝句

层叠岚光碧树疏，山阿结屋羡移居。尘寰逃暑今无缝，傥许从公读道书。
朱鞠尊观察出示东游阅操日记读讫感题
作者：陈三立
朝代：清
体裁：七言律诗

吴张游记爬搜尽，别抚新编微尚存。三岛旌旗照苍莽，卅年子女见根原。铜山煮海鱼龙沸，铁骑摩天虎豹喧。强取禁方泣相视，国人傥解太和魂。
李佩秋乞题先德孝笙大令万峰草堂图因用蒿庵倦知二叟所叠韵
作者：陈三立
朝代：清
体裁：古风

昔登祝融巅，孤啸俯八极。临餐云满匙，撼寐风落石。饥鹰啄铁瓦，虎涎腥殿阈。神往伴残僧，一生煨芋毕。抱古得吾党，吟屋蔽丛樾。时来苟冥会，略同彭泽出。佩绶领湖峤，政成踵苏白。魂气湿草堂，孰云万峰隔。改世图犹新，为想读书日。衡庐接烽烟，后死更安适。
李庄小楼晨望·其一
作者：陈三立
朝代：清
体裁：七言绝句

日踏岩扉听鸟吟，药根泉脉了幽寻。小楼别有閒滋味，十里晴湖隔一琴。
李庄小楼晨望·其二
作者：陈三立
朝代：清
体裁：七言绝句

好倚疏棂下钓筒，魂围山气湿濛濛。图成仕女听钟坐，分我风光八十翁。
李梅悔庵尚书写示北行一律词旨深痛次韵答之
作者：陈三立
朝代：清
体裁：七言律诗

君侯孤奏齐商徵，听作哀蝉曳木枝。早识归心为苦笋，可堪负手对残棋。海鲸坐令争腾跃，天马终看脱絷羁。一榻醉醒谁得共，祇应惆怅梦回时。
李苦李画像
作者：陈三立
朝代：清
体裁：七言绝句

东坡笠屐照千春，蒲扇芒鞋臭味亲。却羡耸肩江海上，天荒地老作閒人。
李道士为其门人胡翔东作御柳图乞题·其二
作者：陈三立
朝代：清
体裁：七言绝句

绰约灵仙捧土栽，绕沟鹂鹊莫惊猜。对垂万泪移滋灌，飘絮为君覆酒杯。
李道士已发南昌犹未至而其子昨忽病逝怆念写此
作者：陈三立
朝代：清
体裁：七言绝句

霜痕江路转逶迤，秀出庐峰为疗饥。今夜卧听呜咽水，船窗应影衮师儿。
李道士视曾农髯疾于金陵医院过宿夜谈戏成二绝·其一
作者：陈三立
朝代：清
体裁：七言绝句

裹饭居然问子舆，拘拘造物那关渠。下车偷指黄冠笑，曾恋围城写篆书。
李道士视曾农髯疾于金陵医院过宿夜谈戏成二绝·其二
作者：陈三立
朝代：清
体裁：七言绝句

狐鼠奔逃野兕狂，当年死拒亦堂堂。忆擎木印刀光下，犹映寒灯涕数行。
杏花用韩退之韵
作者：陈三立
朝代：清
体裁：古风

昔步湖堂烟草空，两廊日映酡颜红。别院杏树绝烂漫，群鸟呼噪翻高风。当筵意气狎侪辈，绕花百匝哦赏同。岁时雨露所濡养，竖子乃欲贪天功。尔来尘劫阅幻变，登山临水泪眼中。寄命江南几苟活，猥有园竹连深丛。其间怒开杏六七，霞光照耀霜林枫。桃梅辛夷迭环向，春气漫诞谁能穷。平生揽物坐叹息，千忧万恨天南东。安得此花惬幽独，四海无人一秃翁。
杏骢农部属题松贞竹孝图
作者：陈三立
朝代：清
体裁：七言绝句

松筠偏舆雪霜宜，门祚当年一发维。阴教污隆系邦国，危时及见典型垂。
杨叔玫大令酒集东湖席公祠客有朱生纵谈哲理一座尽倾赋以志别
作者：陈三立
朝代：清
体裁：七言律诗

惠施能事鸣坚白，携就湖楼倒此觞。万古神思与开阖，一时豪彦各低昂。吹嘘花气欲成雨，明灭鸥群还隔墙。白眼看天余径去，西山影里鬓苍浪。
杨哲甫观察酒集东关河厅
作者：陈三立
朝代：清
体裁：七言律诗

秣驹履舄烂盈门，俯槛魂迷鸥鹭村。虚幌乍含林气润，当筵暗觉酒波喧。人间世托支离叟，水调歌飘窈窕魂。岸柳蒙龙舟月细，板桥归及柝声存。
杨府门联
作者：陈三立
朝代：清
体裁：联

世守清芬三亩宅；天成图画四围山。
枕上
作者：陈三立
朝代：清
体裁：五言律诗

枕上回残味，空文嚼四更。暗灯摇鼠鬣，疏雨合虫声。忧患随缘长，江湖入梦明。豆棚鸡唱外，辗转是馀生。
枕上听蟋蟀
作者：陈三立
朝代：清
体裁：七言绝句

雨歇窗棂漏月明，凉痕满屋夜凄清。啼秋蟋蟀重围合，换去承平是此声。
枕上听雨作
作者：陈三立
朝代：清
体裁：七言绝句

听雨残宵老病身，鸣廊飘瓦动孤呻。隔山湿尽坟头土，开眼应怜枕上人。
枕上醒暴雨
作者：陈三立
朝代：清
体裁：七言绝句

海水从天怒倒流，夜号神鬼梦痕浮。依稀飞挟峡泉吼，雨满当年琴志楼。
林提学招游法政学堂之觚亭
作者：陈三立
朝代：清
体裁：古风

城南老屋梧鼠宫，曾效五技贪天功。岁更势去脚未到，但匿江海随冥鸿。侵春客返落祠馆，暇日叨陪一马骢。乍临门巷改气象，益辟栋宇环玲珑。莘莘学子尽读律，弦歌绕室声摩空。使君逸情与云上，别筑觚亭据高壤。城砖荦埆刬使平，千里风光媚寻丈。眼底荒洲复成列，江流界之几车辙。西山扑翠入茶瓯，万屋桐华映明灭。人生破甑不回顾，王叟空题楼榜去。独余百感散扁舟，魂梦应怜箕踞处。
林蔚文乞题虎口馀生图
作者：陈三立
朝代：清
体裁：古风

羲纽弛解禹甸裂，大盗煽之祸弥烈。怒张爪牙互搏噬，使君偶幸虎口脱。畏途在纸犹落魂，岩壑结盘径一发。留作痛史纪共和，政散民流天所绝。
林访西观察夜集秦淮酒舍用前韵赋呈一首
作者：陈三立
朝代：清
体裁：七言律诗

幅巾据席倒波光，丰颊飘髯两鬓霜。盛世公孙成老辈，初宵烟雨动微凉。举肥许有人伦鉴，倚醉遥惊海气苍。槛外疏灯留一舸，为公指点白鸥乡。
林诒书去都南归见过二首·其一
作者：陈三立
朝代：清
体裁：七言绝句

燕市尘污泪点衣，纵横蹄迹万鹰围。酒边唱罢家山破，夹岸旌旗看汝归。
林诒书去都南归见过二首·其二
作者：陈三立
朝代：清
体裁：七言绝句

师友堂堂望两乡，数能来去宠壶觞。悲秋谁救相如渴，裹饭应空海上方。
林诒书自京师至携登扫叶楼
作者：陈三立
朝代：清
体裁：七言律诗

看遍西山红叶来，江南霜气静楼台。閒驱疲马寻钟起，晴拂群鹰倚槛才。堞影参差浮积水，车音迤逦荡长雷。寒围高竹茶瓯洁，残客犹邀万壑陪。
林诒书自京师至携登扫叶楼
作者：陈三立
朝代：清

看遍西山红叶来，江南霜气静楼台。闲驱疲马寻钟起，晴拂群鹰倚槛才。堞影参差浮积水，车音迤逦荡长雷。寒围高竹茶瓯洁，残客犹邀万壑陪。
柬伯纯兼调仲纯
作者：陈三立
朝代：清
体裁：七言律诗

阿弟长须映戟门，间能骑马踏江村。文书火急供微笑，帷帐香残歇众喧。缥缈神山原隔影，葳蕤杂佩与消魂。灵麻移耀祠韩馆，绰约泥离谒者存。
柬日本藤泽元
作者：陈三立
朝代：清
体裁：七言律诗

三山才隔一重门，笑认鸦飞不到村。独抱楹书明绝学，来探国论谢群喧。惊猜豺虎凭陵地，收拾虫沙惨澹魂。更有卮言名吊诡，榑桑十日可长存。
栖贤寺舍利·其一
作者：陈三立
朝代：清
体裁：七言绝句

古寺来寻劫外花，忽惊灵塔气蒸霞。悲心更有非非想，毁尽元黄觅一沙。
栖贤寺舍利·其一
作者：陈三立
朝代：清
体裁：七言绝句

古寺来寻劫外花，忽惊灵塔气蒸霞。悲心更有非非想，毁尽玄黄觅一沙。
栖贤寺舍利·其二
作者：陈三立
朝代：清
体裁：七言绝句

泡影能为天地根，眉尖微粒欲何言。暂凭圆满光明相，为破天边四海昏。
栖贤寺舍利·其二
作者：陈三立
朝代：清
体裁：七言绝句

泡影能为天地根，眉尖微粒欲何言。暂凭圆满光明相，为破无边四海昏。
桂
作者：陈三立
朝代：清
体裁：五言律诗

堂前小桂树，也自发花枝。窈窈微香乱，晖晖断雨悲。隔栏迷蠹粉，插鬓冷虫丝。尊酒无情思，为看出屋时。
桂林李生乞题其曾大父次星大令所作山居图长卷
作者：陈三立
朝代：清

崷崒灵奇万笏山，相望庐墓虱其间。宦成偶写幽居胜，终古高云不可攀。负笈曾孙气老苍，江南邂逅一倾觞。鴐鹅满眼兵尘动，应向图中觅故乡。
桂林李生乞题其曾大父次星大令所作山居图长卷·其一
作者：陈三立
朝代：清
体裁：七言绝句

崷崒灵奇万笏山，相望庐墓虱其间。宦成偶写幽居胜，终古高云不可攀。
桂林李生乞题其曾大父次星大令所作山居图长卷·其二
作者：陈三立
朝代：清
体裁：七言绝句

负笈曾孙气老苍，江南邂逅一倾觞。鴐鹅满眼兵尘动，应向图中觅故乡。
桂树三首·其一
作者：陈三立
朝代：清
体裁：五言律诗

桂树多佳气，兰枝祗白殊。葳蕤香鸭静，窈窕烛龙扶。云汉明如镜，房栊艳作珠。天人谁遣此，凝睇转模糊。
桂树三首·其三
作者：陈三立
朝代：清
体裁：五言律诗

宛宛恩初递，悠悠怨未终。自怜深夜怯，尽与昔时同。粉态颤双影，衣痕荡一风。余情翻不极，横涕托微衷。
桂树三首·其二
作者：陈三立
朝代：清
体裁：五言律诗

旭日来鸣雁，朱门有瑟琴。迷离青琐闼，宛转白头吟。帘柙笼烟薄，兰苕映雪深。镫花侬共汝，梦断漏沈沈。
桃叶渡夜泛
作者：陈三立
朝代：清
体裁：五言律诗

袅袅柳边棹，离离月下人。衣香回一水，酒思映千春。初雁明河见，凉蝉画阁新。江南肠断夜，携手竟谁陈。
梁节庵叔母余夫人七十寿诗
作者：陈三立
朝代：清
体裁：七言律诗

春泥承屐俊人俱，行握椒馨献海隅。羊杜壮猷依叔母，郑程令范起师儒。蚕筐犹记劬劳地，象服都成瑞应图。笑咬菜根扑仙枣，户庭真气一时无。
梁节庵师傅六十生日
作者：陈三立
朝代：清
体裁：古风

往跻知非年，献颂代招隐。迷离更十霜，长髯欲白尽。禹甸陷污池，八儒飘为梗。天遗狂疑士，于世作赘瘿。望桑泪成河，种松痗成岭。吐腹干莫铓，决荡万魔境。依光北辰下，凭几顺而整。说书声动天，深念馀耿耿。绮角一旦奭，千春羽翼影。定命岁寒堂，初暾媚煮饼。
梁节庵还焦山忽传危病怃然题句
作者：陈三立
朝代：清
体裁：五言律诗

此生成待死，垂死肯怜伤。四海偕谁遁，群流仗子狂。魂依钟磬外，吟落鬼神旁。恍挟蛟鼍出，支离接大荒。
梁节盦以大人所赠盆鞠属衡儿作画寄贻朱鼎父山长广州因赋此诗末章兼谓潘户部存不久厌世云·其一
作者：陈三立
朝代：清
体裁：古风

秋香吹空暄象寂，露叶风枝好容色。我家大人爱此花，踯躅蹰躇不能摘。移向君堂映四壁，霜月皑皑流烟织。万古清光接胸臆，逸态孤荣庶比德。稚子娇憨并笔新，伏几乃为花写真，却令睥睨埃尘人。
梁节盦以大人所赠盆鞠属衡儿作画寄贻朱鼎父山长广州因赋此诗末章兼谓潘户部存不久厌世云·其二
作者：陈三立
朝代：清
体裁：古风

海表二士天下雄，捭荡宙合回长风。腾精蓄怪光熊熊，十年不出随冥鸿。吾道一蛇而一龙，死生须臾酒碗空。掉头独障狂澜东，可怜花开谁与同。朝暮对花嗟复惜，驾海驱江誇所得，拂玩休教世人识。
梅庵酒集鸡鸣寺
作者：陈三立
朝代：清
体裁：七言绝句

午云炙瓦草薰栏，山气湖光正结蟠。客醉不知梁武帝，胭脂井畔尽回看。
梅母陈太君八十寿诗·其一
作者：陈三立
朝代：清
体裁：七言绝句

逢场佳侠倾中外，阊阖翻歌万窍瘖。奔月散花仙子影，舞庭谁识报刘心。
梅母陈太君八十寿诗·其二
作者：陈三立
朝代：清
体裁：七言绝句

三世才名擅教坊，手培葩卉发奇香。捧觞不改含饴乐，偷醉钧天日月长。
梅母陈太君八十寿诗为黄峙青题李文忠公评其制艺手卷·其一
作者：陈三立
朝代：清
体裁：七言绝句

矮纸摩挲涕笑馀，看同秦火未烧书。彀中一点英雄气，应化顽云葬太虚。
梅泉五十生日赋赠
作者：陈三立
朝代：清
体裁：七言律诗

搜笼万象入閒吟，冥契临川一往深。影插园池承咳唾，愁开江海荡晴阴。置身夷惠还无赖，同命羊求得屡寻。照眼移来霜下菊，餐英莫使二毛侵。
梅泉巢园赏樱花次吷庵韵
作者：陈三立
朝代：清
体裁：七言律诗

老眼仍逢满意花，宛如郊句发天葩。换形丘壑明流水，写照扶桑截断霞。隔茗层层魔舞乱，伤春脉脉梦痕差。海藏楼畔分行树，各领风光取自誇。
梦回
作者：陈三立
朝代：清
体裁：七言绝句

破晓鸦衔一点晴，琉璃屏扇露华明。梦回枕畔胥涛上，初过车声革履声。
检旧箧得熊鹤村光禄遗墨感题
作者：陈三立
朝代：清
体裁：古风

九十老人挥手别，花飘雨断岁华深。初看对客有佳句，政尔玩世忘机心。文武道尽况今日，死生大矣谁赏音。独公提携谓我好，想得落笔从沾襟。
楼坐作
作者：陈三立
朝代：清
体裁：古风

自营如缚蚕，遭迫如驱鸡。岁月积汶汶，焉得肆攀跻。蹴踏埃壒间，但有面目黧。携酝来穷山，腰脚苏杖藜。指为上冢儿，倏忽晴雨迷。兀兀楼头坐，四顾眼受鎞。侧径著飘英，连阜长新荑。云岚互亏蔽，众岭出角圭。茂林压丛箐，遮以青琉瓈。隐隐动龙蛇，迢迢窜獐麛。萧仙冲举坛，灵气见端倪。想像洪厓洞，略不可考稽。彼皆有所弃，不侪触藩羝。我匪出匪处，内视摩腹脐。亲朋况死去，未偿一豚蹄。惘然缅墟垄，跳枝接鼯鼷。牛迹递隐显，雉雊无东西。俯仰宁有他，为谁留幽栖。
楼坐戏述
作者：陈三立
朝代：清
体裁：古风

城市鬨舆儓，山中喧虫鸟。并百千万音，沸向楼头绕。陂田尽蛄黾，游蜂亦来搅。乌鹊雊雉外，布谷黄鹂好。牛犬声蠢蠢，豕唤鹅鸭恼。鸣鸡在邻墙，风雨尤自扰。豺狼有时啼，悲风振林杪。苍鹰尔何知，逐鸠下觜爪。我欲洗心坐，冥合万物表。樵歌又四起，牧童和未了。何况溪涧流，断续满怀抱。一笑谢巢由，勿为世人道。
楼坐日暖时见山蜂飞游
作者：陈三立
朝代：清
体裁：五言律诗

山暖蜂相照，林深雉欲高。春能留太古，天自养纤毫。岩壑光初定，田园意亦劳。温风到杯酒，分去作松涛。
楼坐晚眺
作者：陈三立
朝代：清
体裁：古风

高楼落日馀，列树重阴积。来车明远灯，旗脚衢巷夕。云空乱鹅鹳，吹酒海风入。掩卷剧胡床，馀对古人泣。
楼外楼晚眺
作者：陈三立
朝代：清
体裁：古风

颓照衔重楼，襟佩承馀辉。赤光亘天表，窈窕长烟围。婆娑霄汉上，万象摇霏霏。振响蜂房喧，盈望蚁垤微。风散歌管声，灯火烂珠玑。暮愁荡明灭，孤客将安归。兵戈蔽瀛海，故山荒蕨薇。含情接雁影，一使醉魂飞。
楼外楼看月
作者：陈三立
朝代：清
体裁：五言律诗

饱饭苏腰脚，閒寻楼外楼。海围生缺月，春气带残秋。断续浮歌吹，摩挲到斗牛。望乡移茗碗，过雁莫当头。
楼外楼茗坐和实甫
作者：陈三立
朝代：清
体裁：七言律诗

飞阁光擎斗柄偏，虚空逐队振衣便。雄龙雌凤迷双影，旋蚁蹲罴各一天。破碎老怀笳柝外，销磨残世贩佣前。歌呼都有淩云气，漫品楞严十种仙。
楼夜
作者：陈三立
朝代：清
体裁：五言律诗

发愤依夷市，偷閒寻隐卢。对山夜无寐，玩世计终疏。风摇新鬼哭，灯出隔溪渔。屋角斗杓烂，噤吟下鉴余。
楼夜
作者：陈三立
朝代：清
体裁：五言律诗

楼馆月未到，千山围独吟。烟岚痕断续，松竹气清深。映烛蚊初聚，支床鼠屡侵。提携江海思，摇入一宵心。
楼夜听雨
作者：陈三立
朝代：清
体裁：七言绝句

响合青松翠竹丛，萧萧灯火满楼风。独来卧听荒山雨，任说尤寻百战功。
楼头
作者：陈三立
朝代：清
体裁：七言绝句

苑树风归月恋天，万家歌泣乱秋蝉。楼头伸脚凉无价，已负娇嗔作散仙。
楼居与真长对宇戏诒二绝·其一
作者：陈三立
朝代：清
体裁：七言绝句

四临楼馆缀蜂房，履舄旋旋浅草场。独抱阴符卧烟雨，待吹海水齧绳床。
楼居与真长对宇戏诒二绝·其二
作者：陈三立
朝代：清
体裁：七言绝句

墙外离雏也作群，醉呼高咏日相闻。凉宵帘捲栏干静，閒摘秋星掷与君。
楼望
作者：陈三立
朝代：清
体裁：七言绝句

湖堤着我伴栖禽，风物萧萧万劫心。隔世忆符灯下记，澹云微雨做秋阴。
楼望
作者：陈三立
朝代：清
体裁：七言绝句

袅袅高云过雁残，满楼山色酒杯寒。墙西合抱数红树，剩倚斜阳带泪看。
楼望有感
作者：陈三立
朝代：清
体裁：七言绝句

江光上捲海云粗，弄影浮鸦看欲无。金碧楼台隔疏雨，琴心铃语共模糊。
楼望次韵呈闲止翁
作者：陈三立
朝代：清
体裁：七言律诗

楼头缩手系新疴，对酒其如缺月何。凉满沙堤浮水气，暝归帐卒动铙歌。劫馀一塔残钟灭，灯外双桡好影多。待看霜痕翻木叶，携公晞发杖阳阿。
楼望次韵呈闲止翁
作者：陈三立
朝代：清

楼头缩手系新痾，对酒共如缺月何。凉满沙堤浮水气，暝归帐卒动铙歌。劫馀一塔残钟灭，灯外双桡好影多。待看霜痕翻木叶，携公晞发杖阳阿。
楼望绝句·其一
作者：陈三立
朝代：清
体裁：七言绝句

一宵雷雨知无幸，睡数墙根几树花。兀兀凭栏更回首，三村狼籍绝游车。
楼望绝句·其三
作者：陈三立
朝代：清
体裁：七言绝句

城中故人鸡黍约，拄颊看云虱岩壑。客星不见雨横天，使我孤吟向寥廓。
楼望绝句·其二
作者：陈三立
朝代：清
体裁：七言绝句

阁阁田蛙白水明，关关枝鸟绿成阴。老夫中酒摹图画，贪摘西山一点晴。
楼望绝句·其五
作者：陈三立
朝代：清
体裁：七言绝句

会见东皇捧紫云，海棠作藟牡丹分。山中花事须咨议，说与江南樊使君。
楼望绝句·其四
作者：陈三立
朝代：清
体裁：七言绝句

趁晴蜂蝶已穿林，雷落香围不可寻。别出眼光牛背上，牧儿横笛和珍禽。
楼望醉吟次韵伯韬
作者：陈三立
朝代：清
体裁：七言律诗

镜面淮流烟水昏，四山寒色暗空尊。偶开书帙敬谢客，无数酒船横系门。上树黄鸡谙早暮，齐竿白鸟见孤翻。高楼一笑烦长笛，莫听江声亘古奔。
樊山宅诗会夜归经跑马厅垂柳交荫景物幽绝
作者：陈三立
朝代：清
体裁：古风

吟怀四飞扬，吐句灯焰绿。纸尽餐酌罢，小车夜纷逐。驰道接广场，草树散芬馥。寒月筛过影，高霜照予独。旁睨相公家，欠呻初啜粥。
樊山生日留饮身云阁
作者：陈三立
朝代：清
体裁：七言律诗

雄人自托三不朽，雪屋薰炉暖此怀。堂下喧阗贺车马，花前吟啸外形骸。养生四印光晖见，活国奇方寤寐谐。示我天倪引卮酒，眉间黄气护兰钗。
樊山示叠韵论诗二律聊缀所触以报·其一
作者：陈三立
朝代：清
体裁：七言律诗

骚赋而还接古悲，散为俶诡托娱嬉。要抟大块阴阳气，自发孤衾寤寐思。愈后谁扬摩刃手，鼎来傥解说诗颐。中声翻觅喧腾里，输与黄钟笋簴知。
樊山示叠韵论诗二律聊缀所触以报·其二
作者：陈三立
朝代：清
体裁：七言律诗

堁壤能教日月新，白榆天上覆汀蘋。昔贤自负元和脚，微笑争屠巨壑鳞。元气有根终食果，长歌当哭不逢人。婆娑梦绕音声树，凤下鸾栖万古春。
樊山示封印日齿痛不寐之作次韵奉酬
作者：陈三立
朝代：清
体裁：古风

石气池光互缠裹，雪后园林孰念我。吟啸冷风杯茗前，閒看孤鸿白云破。忽传笳吹沸官衙，爆竹馀声乱飘堕。沿例休沐封印钤，预纪匝岁卜改火。使君签判了万人，点笔刚健含婀娜。文书扫除备报最，聊博九重制曰可。奈何因閒示微疾，齿牙留痛失眠卧。闭门煮药笑梅株，搏弄吟魔护枯坐。退之齿落比牛呞，盘中仅不饤生果。而况完好异呀豁，古今愈便谈舌挫。奇方但以不治治，咀涵元液禳祟祸。且莫示我衡气机，阳满大宅一相过。
横板桥北草场携曹东寅李道士玩月
作者：陈三立
朝代：清
体裁：五言律诗

楼头一片月，擎汝避车尘。飘影魑魈径，烟空人语新。魂都黏草树，气欲识金银。莫认埋忧地，寒娥惯掷人。
横板桥晴步
作者：陈三立
朝代：清
体裁：七言绝句

满抱春愁欲涴谁，桥头看水立多时。飞车仕女摇摇尽，归挂瓶梅照梦枝。
横板桥步月偕仁先李道士
作者：陈三立
朝代：清
体裁：古风

独夜魂魄清，弄月寻二子。依依立桥头，寒光切笑齿。市屋影明灭，奔车掠如矢。欹栏斗柄低，残响数过履。长虹接襟裾，洗梦初听水。咽入携手地，事去馀汝尔。同作仰天人，飘雁霜风起。吊影粥鼓外，卧犬吠山鬼。
次和伯夔独游徐园看菊
作者：陈三立
朝代：清
体裁：七言律诗

徐园异菊列千盆，往岁探看仕女存。屡劫归君成独赏，短吟题我尚馀痕。从遗浊世魂初合，胜读离骚道已尊。惆怅落英留眼待，孤山补插野梅根。
次和伯夔生日自寿专言文事以祝之
作者：陈三立
朝代：清
体裁：七言律诗

末流作者沿宗派，最忌人云我亦云。树立还期成一子，声誉安用列三君。读书榻有濠梁趣，养气雷生岱岳云。不负壮夫偿老学，风行水上与论文。
次和倦知丙寅元旦作
作者：陈三立
朝代：清

云物当楼俨列陈，微阳在水映杯新。久同穷鸟依寒木，休问群魔塞要津。氛祲不开迷故国，斧斤所赦托遗民。只成阅世加餐饭，痴抱犹期岳降申。
次和倦知丙寅元旦作
作者：陈三立
朝代：清
体裁：七言律诗

云物当楼俨列陈，微阳在水映杯新。久同穷鸟依寒木，休问群魔塞要津。氛祲不开迷故国，斧斤所赦托遗民。祇成阅世加餐饭，痴抱犹期岳降申。
次和倦知翁近感
作者：陈三立
朝代：清
体裁：七言律诗

过师枕席万全不，遮道壶浆孰献酬。行帐云垂尾闾海，前锋尘接秣陵秋。从来崩坼成儿戏，赢得荒唐写客愁。一老观星揩泪眼，欃枪斜指少微留。
次和吴鉴园观察锾园春集之作
作者：陈三立
朝代：清
体裁：七言律诗

结构江南好洞天，每寻垂柳放春妍。通桥野寺初传粥，绕郭晴山欲化烟。胜日歌吟围水石，行厨酥酪点冰筵。英雄老去閒鸥识，惯卧阑干艇子边。
次和彭菽原处士时彭方卖卜沪市
作者：陈三立
朝代：清
体裁：七言律诗

千街晴雨影支颐，帘肆閒窥走马儿。签架承檐香作篆，瓶枝袅壁黝如脂。过门那得俱忠谊，瞑几蘧然降孔姬。重见隆污占运会，枭鸾终恐负当时。
次和樊山见诒
作者：陈三立
朝代：清
体裁：七言律诗

佳气楼台把酒同，多惭吹面海滩风。苟全性命忘前事，脱略形骸有数公。毡位才遵挥洒处，园枝待摘两三红。朝来雪意迷晴色，更觅欧苏细字中。
次和答蒿叟三首
作者：陈三立
朝代：清

叠吟怒涌源泉似，万斛惭将一勺酬。坐洗襟抱吞海气，隔扶魂梦湿湖秋。尊前菊影开奇境，鬓外坟痕有断愁。逸趣报公携岛客，表忠观更访碑留。窅然燕处忘天下，不放笳声落几筵。寇盗连群犹过隙，诗书定命欲疑年。寻秋画□围花屋，共影筇迷坠叶天。采药求仙痴绝耳，凭渠风引海中船。癃疲安问起沉痾，天柱摧倾唤奈何。远去曾逢龙种泣，德衰犹接凤兮歌。典坟堆案元精合，海水添潮老泪多。稍欲从公恭睡味，一毡番市恋槃阿。
次和答蒿叟三首·其一
作者：陈三立
朝代：清
体裁：七言律诗

叠吟怒涌源泉似，万斛惭将一勺酬。坐洗襟怀吞海气，隔扶魂梦湿湖秋。尊前菊影开奇境，鬓外坟痕有断愁。逸趣报公携岛客，表忠观更访碑留。
次和答蒿叟三首·其一
作者：陈三立
朝代：清

叠吟怒涌源泉似，万斛惭将一勺酬。坐洗襟抱吞海气，隔扶魂梦湿湖秋。尊前菊影开奇境，鬓外坟痕有断愁。逸趣报公携岛客，表忠观更访碑留。
次和答蒿叟三首·其三
作者：陈三立
朝代：清
体裁：七言律诗

癃疲安问起沈疴，天柱摧倾唤奈何。运去曾逢龙种泣，德衰犹接凤兮歌。典坟堆案元精合，海水添潮老泪多。稍欲从公参睡味，一毡番市恋槃阿。
次和答蒿叟三首·其三
作者：陈三立
朝代：清

癃疲安问起沉痾，天柱摧倾唤奈何。远去曾逢龙种泣，德衰犹接凤兮歌。典坟堆案元精合，海水添潮老泪多。稍欲从公恭睡味，一毡番市恋槃阿。
次和答蒿叟三首·其二
作者：陈三立
朝代：清

窅然燕处忘天下，不放笳声落几筵。寇盗连群犹过隙，诗书定命欲疑年。寻秋画□围花屋，共影筇迷坠叶天。采药求仙痴绝耳，凭渠风引海中船。
次和答蒿叟三首·其二
作者：陈三立
朝代：清
体裁：七言律诗

窅然燕处忘天下，不放笳声落几筵。寇盗连群犹过隙，诗书定命欲疑年。寻秋画出围花屋，共影筇迷坠叶天。采药求仙痴绝耳，凭渠风引海中船。
次申伯韬招棹小舫寻青溪胜处还就仲鲁饮水榭
作者：陈三立
朝代：清
体裁：古风

献岁经浃旬，裹迹卧闺阀。及晨晴旭妍，春采若可夺。夙侣挟游寻，单舸纵健鹘。始穿桥市喧，遂造山水窟。柳林蔚佳气，飏丝绿如发。埼岸州渚间，杂英并怒发。钟岭转温润，孤云阴欲龁。蒙笼竹石丛，荡与烟岚阔。其下散平楚，虹梁跨超越。穷居遗物候，诱我眼目竭。回舟溪色苍，微浪碎冷月。潎潎乌拍枝，戢戢鱼傍碣。下上明组练，谁能蹋仓卒。颇怀裙屐盛，顿使弦吹歇。危亡几干汝，俯仰意兀兀。莫忘叩舷人，六代倚慌惚。踉跄攀酒垆，捉鼻向户橛。又张氍毹宴，絮语引空咄。彼姝照游龙，波涛出复没。猥嗤据隅坐，垒块有正骨。
次申厝金陵太平门外里许为盗所发雨中临视悽然成咏
作者：陈三立
朝代：清
体裁：七言律诗

几年归骨阻兵戈，宿蘖茸茸换涧阿。尚忆束刍来白马，偏惊出地见苍鹅。惠文无效椎埋盛，野色初残罔两过。裸葬王孙今有悟，泪丝寒雨助滂沱。
次申家二鹤寄蓄后园一为狸咋毙一于昨晨飞去怅然有作
作者：陈三立
朝代：清
体裁：古风

死友平生笼二鹤，置我园池便俛啄。齐胫交颈仰天鸣，似恋旧恩悲濩落。一戕狸吻一控地，潜养羽毛栖息异。祸机不到箜篌山，风日荧荧自飞去。儿曹那知深入云，城中大索徒纷纷。凝眸却共精魂语，华表千年合觅君。
次申渴葬太平门外钟山下走视有作
作者：陈三立
朝代：清
体裁：七言律诗

鸾吪鹤化已三年，花尽来寻撮土阡。蜀道招魂迷处所，蒋山带雨照洏涟。孤雏将护惭无效，大乱萌芽恐更延。生世祗随翻覆手，起公今定恋重泉。
次答吴董卿赠别
作者：陈三立
朝代：清
体裁：七言律诗

浪游人海驯龙性，捆载舟车品虎形。筐箧锥刀留偃蹇，兵戈城郭走精灵。馀生上冢何能问，残梦寻春共未醒。高咏深杯成此别，西山剩压一痕青。
次答蒿叟叠用东坡聚星堂咏雪寄怀
作者：陈三立
朝代：清

我生于世如病叶，满蚀虫痕如霰雪。老去家祸承国凶，遁迹偷活亦痴绝。棹湖惘惘魂茗迷，攀壑茕茕骨欲折。往往罢游当落日，身随雁影穿烟灭。楼头独酌问何年，壮事绮怀飞电掣。弥天哀愤自开阖，但俯澄漪鉴面缬。海滨一老善男子，郡国利病察纤屑。呵嘘元气起羸饿，呻号裂梦那忍瞥。复倾肝膈叠吟咏，寄痛略依变雅说。呜呼何术挽横流，早验错铸九州铁。
次答蒿叟叠用东坡聚星堂咏雪韵寄怀
作者：陈三立
朝代：清
体裁：古风

我生于世如病叶，满蚀虫痕加霰雪。老去家祸承国凶，遁迹偷活亦痴绝。棹湖惘惘魂若迷，攀壑茕茕骨亦折。往往罢游当落日，身随雁影穿烟灭。楼头独酌问何年，壮事绮怀飞电掣。弥天哀愤自开阖，但俯澄漪鉴面缬。海滨一老善男子，郡国利病察织屑。呵嘘元气起羸饿，呻号裂梦那忍瞥。复倾肝膈叠吟咏，寄痛略依变雅说。呜呼何术挽横流，早验错铸九州铁。
次答陈亮伯外部见怀
作者：陈三立
朝代：清
体裁：七言律诗

昔从吴季数豪雄，每及长安陈孟公。挥麈饱参千佛坐，横刀快挟万蹄风。略馀舞袖回旋地，相望孤吟惨澹中。我自摧残作沟断，那劳匠石顾匆匆。
次韵伯夔宴集夏吷庵园屋月下看菊
作者：陈三立
朝代：清
体裁：七言律诗

陇亩圜圜似仰盆，吟人选胜一椽存。当阶觞榼埋花影，倚杖须眉出月痕。自冷秋心霜露写，偷娱海角梦魂尊。吾衰未及东篱下，强和陶诗恐不根。
次韵伯韬怀范大肯堂之作
作者：陈三立
朝代：清
体裁：七言律诗

梅坞閒飘三两花，凭扶雪色散谁家。暮年怀抱白天壤，到处池台欺鬓华。尘土一官迎燕鹊，梦魂万纸照龙蛇。怀人落日满江海，解对琵琶微叹嗟。
次韵余鹿门世讲感事
作者：陈三立
朝代：清
体裁：七言律诗

斫地哀歌有此不，尽收怪变起相酬。长霄风乱旌旗影，独寐灯摇鼓角秋。堆案遗经从解秽，列盆晚菊对含愁。君家父子心源在，句法犹为汐社留。
次韵倦知同年七十四岁自寿
作者：陈三立
朝代：清
体裁：七言律诗

万绿亲襟出劫灰，楼居直欲比蓬莱。耽吟魂与虫鱼合，破睡声贪雁鹜来。离乱敢忘存皂帽，呴濡犹获劝深杯。补天填海公能信，笑待乘槎取石回。
次韵倦知同年感事
作者：陈三立
朝代：清

肝胆早知成楚越，腹心偏许寄羌戎。何堪沧海看三变，漫向中原角两雄。踯躅宁为投鼠器，跳踉谁挂射蛟弓。痴儿托命吟声里，目笑尘飞万骑东。
次韵倦知同年感事
作者：陈三立
朝代：清
体裁：七言律诗

肝胆早知成楚越，腹心偏许寄羌戎。何曾沧海看三变，漫向中原角两雄。踯躅宁为投鼠器，跳踉谁挂射蛟弓。痴儿托命吟声裹，目笑尘飞万骑东。
次韵倦知同年病起
作者：陈三立
朝代：清
体裁：七言律诗

倚海楼栏许养疴，田园挂梦饮谁何。药香断续鼠为伴，兵气沈浮鸟不歌。自警痴怀虞夏没，犹擎大句杜韩多。至人息踵滋灵液，宛挺孤松悦涧阿。
次韵倦知同年病起
作者：陈三立
朝代：清

倚海楼栏许养痾，田园挂梦领谁何。药香断续鼠为伴，兵气沉浮鸟不歌。自警痴怀虞夏没，犹擎大句杜韩多。至人息踵滋灵液，宛挺孤松悦涧阿。
次韵再答义门
作者：陈三立
朝代：清
体裁：七言律诗

陆沈几椠更何辞，剩有人间澈骨悲。闻说泥涂初悔祸，可堪谣俗与陈诗。书传圯上此人去，锥处囊中相士谁。苦拨死灰话怀抱，新亭雨泣恐多时。
次韵再答董卿
作者：陈三立
朝代：清
体裁：古风

突兀埃尘丝鬓华，吐气恍接千林霞。一水盈盈便酒舫，坐看东风飘燕斜。董卿听鼓百僚底，好事颇慕古押衙。耽吟赌醉费晷景，兴到邈若孤云遐。我早支离嗤匠石，会从问难窥津涯。垂头草莽妄忧国，痛哭反欲追长沙。方今人才满廊庙，可有寸效张官家。四座无言星斗白，独诉抑塞哀铜琶。更念匡山幽绝处，初设条例苛行车。还乡寄命两狼狈，作计付与旁人嗟。梦笑世外湘绮叟，献赋公嘲哈密瓜。安得置之江山上，整齐骚雅蕲萌芽。
次韵和义门感近闻一首
作者：陈三立
朝代：清
体裁：七言律诗

谁云荼苦食梅酸，谁觉唇亡觉齿寒。累卵之危今至此，两言而决恐皆难。连鸡形势朝昏见，搏兔工夫汗血乾。元圃瑶池何处所，月明知恋鹊巢安。
次韵和乙盦翁移居·其一
作者：陈三立
朝代：清
体裁：七言律诗

衔卮坐数晚鸦迁，簇簇楼栏插海壖。寄命风雷留汝在，裹粮莽苍问谁先。自将櫑具犬为伴，看长垣衣蜗欲怜。想得商歌出金石，西晖还恋鬓丝偏。
次韵和乙盦翁移居·其三
作者：陈三立
朝代：清
体裁：七言律诗

逝者安论赎百身，老悬海市杂游魂。胸中典礼自三古，鬓外星辰迷九门。种秫公田元不遂，获珠赤水枉思存。祇今社燕衔泥倦，忍向雕梁认旧痕。
次韵和乙盦翁移居·其二
作者：陈三立
朝代：清
体裁：七言律诗

夙业乖违钵饭寮，每妨通蔽索参寥。微言苦乱虫鱼籍，断梦犹横鸾鹤霄。枯槁卜居能颂橘，苍茫挥涕与添潮。层甍倒影荒江水，挂眼拈髭意已超。
次韵和乙盦翁移居·其四
作者：陈三立
朝代：清
体裁：七言律诗

幽踪荦确响巾车，颍尾穿栽共未如。午寝作魔成掌故，天倪在抱有乘除。寻原世本馀新语，移梦华胥署老渔。学诵安禅窥鼠雀，不妨醉过远公庐。
次韵和天琴老人二首·其一
作者：陈三立
朝代：清
体裁：七言律诗

遮公浅草杂花间，更坐斜阳暖鬓颜。野鼠亦关三径在，枝乌已伴一年閒。自移矮几安瓯茗，渐上晴云压屋山。空吐吟怀满江海，窥人纤魄似眉弯。
次韵和天琴老人二首·其二
作者：陈三立
朝代：清
体裁：七言律诗

摘得榆钱挂杖头，可如玉局在儋州。麦田颤影错成浪，蓼步飘髯相与秋。岛树还怜巢越鸟，土风休问喘吴牛。閒閒行乐无多地，弹指霓旌飏蜃楼。
次韵季词斋居即事
作者：陈三立
朝代：清
体裁：七言律诗

千山孕绿待啼鹃，雪罅晴光对渺然。想像楼台明小水，蔽亏城堞护长烟。瓜田冻裂閒携锸，笳吹飘扬醉仰天。自古江南供一掷，莫教乌鹊唤朝眠。
次韵宗武九日游雨花台归酌淮榭之作
作者：陈三立
朝代：清
体裁：古风

钟山之麓溪流微，柳阴桂影烟霏霏。老我一榻失甲子，逢辰不出天应非。城南荡荡鬼哭地，有客鹅鹳相追飞。淮水酿酒不洗泪，空扶酩酊照面归。
次韵宗武偕过仇徕之仓园观菊
作者：陈三立
朝代：清
体裁：七言律诗

遮眼车尘鬓发疏，携过园馆接郊居。晚花自秀风霜外，奇服重逢梦寐馀。一水衔晴鱼逐队，万方罢战雁传书。边愁不到看山处，清景追摹落木初。
次韵宗武园居杂兴
作者：陈三立
朝代：清
体裁：七言律诗

卧负寻墩一往心，长云老雁又飞临。下帘自拨烹茶火，搜箧曾无卖赋金。明灭烽烟穿远梦，离披花草湿低吟。灯前羁绪谁能理，满郭西风飘夜砧。
次韵宗武寓园即兴
作者：陈三立
朝代：清
体裁：七言律诗

一片晴楼过雁天，长成宫柳欲吹棉。飘歌尊隔盈盈水，引睡炉分细细烟。老去倍怀犀角弟，因缘各了岳头禅。乱愁莫逐城笳起，泪尽荒陵换树鹃。
次韵宗武寓楼对雪
作者：陈三立
朝代：清
体裁：七言律诗

冰淤久壅放溪舠，飞雪衔眉把屈骚。聚想海鸥寒共没，窥馀梁鼠眩仍逃。天光破碎巢痕映，堞影凄迷角吹高。煮茗围花静楼壁，上衣小火坐人豪。
次韵宗武感秋
作者：陈三立
朝代：清
体裁：七言律诗

泱漭层霾郁未开，雕鹰作阵眼中来。早逢争骨狺狺起，漫许留皮脉脉猜。饵诱金缯尸大贾，梦迷云雨异阳台。江南犹在蝉声裹，残照低吟万影哀。
次韵宗武秋夕书怀
作者：陈三立
朝代：清
体裁：七言律诗

江上听潮非一朝，惊蓬断角共飘飖。疏林乌鹊衔晴出，荒径豺狼得食骄。夜气养灯违对菊，愁丝织句欲题蕉。旄头未落心俱死，漫有寒齑百瓮饶。
次韵寄叔澥
作者：陈三立
朝代：清
体裁：古风

叔澥走京师，蹴踏九衢暮。喘汗忽不乐，忍傍辕驹驻。去来疾风雨，谁解接淅故。入彀尽英雄，踟躇窃盛誉。一棹江海间，挥袂谢尘务。纵酒过狂生，扫门看黥傅。万方声飒沓，寤寐噬脐惧。雅废贼民兴，讵可文告谕。传来咏怀作，如诵兰陵赋。发蒙砭膏肓，世儒无此句。侧闻边燧急，奋欲挟策赴。士为知己死，庶几云龙遇。
次韵寄答夏剑丞太守海门榷所
作者：陈三立
朝代：清
体裁：七言律诗

劳劳津逻溷公为，海转江回共此悲。飘日客愁鸥自乱，干云兵气雁先知。重寻父老牵裾地，赢得湖山中酒时。聊欲十年期树木，橐驼故技有馀思。
次韵庸庵人日见寄·其一
作者：陈三立
朝代：清
体裁：七言律诗

阳狂孰察行吟地，虬驷云耕俨降灵。大块气苏风应律，中天运渺草无蓂。弥襟哀愤馀年共，隔梦湖山胜会停。犹吐光芒配残月，海隅悬作启明星。
次韵庸庵人日见寄·其二
作者：陈三立
朝代：清
体裁：七言律诗

先皇收士托夷途，话旧铭肝复口瘏。裹饭四人相与友，披裘一客欲妨吾。滔天祸水流无极，玩世孤怀韫不沽。野史筑亭终在眼，那能著论窃王符。
次韵庸庵同年元旦口号
作者：陈三立
朝代：清
体裁：七言律诗

楼居高兴雁群联，改岁聊摊斲砚砖。近喜新吟接坡谷，昔资雄镇控幽燕。老怀自护千金弩，归计难求二顷田。哀乐销磨头可白，钧天梦了定何年。
次韵庸庵同年寄怀
作者：陈三立
朝代：清

难忘赌酒联吟处，花近楼中月下筵。老味各私真率会，馀生犹恋太平年。只今魂气依残唾，不隔烽烟落九天。傥问圣湖安著我，水痕掠笔屋为船。
次韵庸庵同年寄怀
作者：陈三立
朝代：清
体裁：七言律诗

难忘赌酒联吟处，花近楼中月下筵。老昧各私真率会，馀生犹恋太平年。祇今魂气依残唾，不隔烽烟落九天。傥问圣湖安着我，水痕掠笔屋为船。
次韵息存翁感事
作者：陈三立
朝代：清
体裁：七言律诗

负疴无复酒浇胸，坐接腥霾蔽海浓。秦间出奇收壁垒，输攻裹创践梯冲。都成垂死霜前草，谁顾忘年涧底松。劫烬看看堆五岳，攀天赢得梦魂慵。
次韵曹范青知事饮沪上酒楼见寄
作者：陈三立
朝代：清
体裁：七言律诗

莽莽放歌走南北，题舆乘障两无因。隔年相见下孤鹤，一世从谁活涸鳞。脱颖要当为国士，有田莫忘谢江神。酒楼旧看扬尘地，烦忆阳狂散发人。
次韵樊山瞻园夜咏
作者：陈三立
朝代：清
体裁：七言律诗

穿池萤点杂星浮，移映含毫蘸玉瓯。束笋文书腾蜃气，佐茶饼饵制牛油。衣冠大隐凭谁识，风雅扶衰费熟筹。不寐星河窥户牖，始知蟋蟀已工愁。
次韵答义门题近稿
作者：陈三立
朝代：清
体裁：七言律诗

蹈海攀天百不辞，茫茫祇替后人悲。遑论宿疾三年艾，剩诵繁霜十月诗。号壁螀虫聊复尔，负辕牛马待怜谁。湘累尚解酬渔父，醒醉何曾到此时。
次韵答乙盦寄怀
作者：陈三立
朝代：清
体裁：七言律诗

曙啼苑树隔东西，岩脚溪唇我亦栖。稍倚楚骚将耿介，苦疏秦侠与提携。霁衔春冷初英歇，魂听风过万窍齐。缓带重寻草玄宅，亲摩四揲问端倪。
次韵答伯夔送太夷北行
作者：陈三立
朝代：清
体裁：七言律诗

三叠犹传呜咽声，泪看注海与潮平。梦存大事将谁待，天鉴孤衷复此行。群盗相乘诗可讨，贱儒自喜谤非轻。衰残未逮涓埃报，九逝魂依北斗明。
次韵答伯夔送太夷北行
作者：陈三立
朝代：清

三叠犹传呜咽声，泪看注海与潮平。梦存大事将谁待，天鉴孤衷复此行。群盗相乘诗可讨，贱儒自喜谤非轻。衰残未预涓埃报，九逝魂依北斗明。
次韵答倦知同年视疾见赠
作者：陈三立
朝代：清
体裁：七言律诗

孑遗安问黄农没，耆硕如瞻岱华崇。移疾海壖兼涕笑，争锋江介孰雌雄。雨中裹饭襟期合，劫罅传吟影事空。肝胆须眉贪照我，小车音熟矮篱东。
次韵答和沈友卿见赠
作者：陈三立
朝代：清
体裁：七言律诗

隔岁绸缪溪上饮，围舟岩壑夜飞光。一襟自媚沈兵气，四海安之识酒狂。经世文章谁复问，照怀皇古有孤翔。老依钟阜留瓜地，迟子煎茶话夕阳。
次韵答奭召南观察见赠
作者：陈三立
朝代：清
体裁：七言律诗

一舸江湖各自还，每依晴郭照尘颜。轩眉风日门前驮，合眼松楸梦里山。玉匣新吟微有异，金銮密记莫教删。煎茶忍话神州事，且放孤云屋角閒。
次韵答季祠见赠二首·其一
作者：陈三立
朝代：清
体裁：七言律诗

西方彼美人如玉，环海群雄像铸铜。古事今情满孤抱，天涯岁暮共悲风。阽危国势遂至此，浩荡心源焉所穷。枯几秃豪君莫笑，梦回负尽蜡灯红。
次韵答季祠见赠二首·其二
作者：陈三立
朝代：清
体裁：七言律诗

鬓发雪霜面河绉，朝朝丑对镜奁铜。何如居士半亩宅，消受伽黎一臂风。门外烟埃自开阖，枕中鸿宝许研穷。醇醪抱膝入胜地，看取磁盆梅蕊红。
次韵答宗武枉过见诒
作者：陈三立
朝代：清
体裁：七言律诗

万花无命更飘茵，祇博啼鹃血染春。中酒已迷摩足地，写诗来对断肠人。天南兵动锄犁废，溪上风香草木新。漫笑我门谁肯屈，比君清磬落筵频。
次韵答宗武见寄
作者：陈三立
朝代：清
体裁：七言律诗

火云烧梦昼炎炎，乾死萤留隔燕帘。为忆临流待双桨，何如挥汗写华严。吟堂瞰醉山生眼，潮郭飞凉雨照髯。最许初台能佚我，夜渔波底网新蟾。
次韵答宾南并示义门
作者：陈三立
朝代：清
体裁：七言律诗

日日吟成危苦辞，更看花鸟乱馀悲。閒来岁月吾丧我，圣处功夫书与诗。如此江山相向老，休论文字起衰谁。江南风景须公等，看取园亭啜茗时。
次韵答寄禅上人海上见寄·其一
作者：陈三立
朝代：清
体裁：七言绝句

碧湖花雨照迷津，十五年前挟老筠。石火光中吾未死，乾坤毁后汝何人。
次韵答寄禅上人海上见寄·其二
作者：陈三立
朝代：清
体裁：七言绝句

缥缈潮音倚雁闻，楼台歌啸隔霾氛。虬须白足自来去，想得袈裟生海云。
次韵答庸庵同年
作者：陈三立
朝代：清
体裁：七言律诗

禹域披离尧历断，犹闻劫盗拥樊崇。横遮鹯隼天长暮，浮杂龟鱼海不雄。霜霰倚楼窥斗极，锋铓藏句破云空。缠疴欲试安心法，坐待狂呼万骑东。
次韵答德清知事袁潜修袁为湘潭人其县酱油最擅名故掇句及之
作者：陈三立
朝代：清

僻性稍疑木石亲，得君添作眼中人。披襟却带烟霞气，选韵浑忘簿领身。乡县酱油应染梦，湖堤梅蕾已含春。偷闲射覆娱长夜，来去扁舟莫厌频。
次韵答德清知事袁潜修袁为湘潭人其县酱油最擅名故掇句及之
作者：陈三立
朝代：清
体裁：七言律诗

僻性稍疑木石亲，得君添作眼中人。披襟却带烟霞气，选韵浑忘簿领身。乡县酱油应染梦，湖堤梅藟已含春。偷閒射覆娱长夜，来去扁舟莫厌频。
次韵答朱庶侯见赠
作者：陈三立
朝代：清
体裁：七言律诗

吴山之麓嘉禾里，接子棋枰酒碗间。自拥风光元不忝，屡援饥溺有馀閒。养疴伏日高轩过，荡梦长雷突骑还。起讶落窗飞鹤唳，峰尖孤影杳难攀。
次韵答李审言沪居见寄
作者：陈三立
朝代：清
体裁：七言律诗

梦回海屋泻觥船，杂佩深衣落眼前。独返初迷三径月，閒吟宁值一文钱。草根啼视疮痍满，方外游难口舌宣。化俗谬期笺列女，倚君甄录腹便便。
次韵答王义门内翰枉赠一首
作者：陈三立
朝代：清
体裁：古风

吾衰愚智宁寻丈，插足江湖心倔彊。已将世变付烟云，空厌人群逐声响。后生学徒谁导之，古有明训论何谠。翻恐面墙堕尘垢，如鸟著笼骥受鞅。要知天机灿宇宙，海底星辰搜一网。王先声名在京国，其术旁通道能广。排突阊阍预时议，掎摭豪英取嗟赏。飒然飞蠥蔽天墟，掉头六州馀瓮盎。幸盟孤抱许降临，顿使童蒙识向往。百国宝书有涯略，渐还三代非奢想。君不见邹鲁大师冠峨峨，希腊竺乾应和多。人治污隆视寤歌，别授要道甘讥诃。天穷地变必有待，请听惨恻啼湘娥，世界健者知谁何。
次韵答蒿庵同年
作者：陈三立
朝代：清
体裁：七言律诗

醇德大年天所厚，高名老学世争崇。道存六籍凭扶树，诗演三家各长雄。起陆龙蛇鼾吼接，拥阶鹓鹭梦痕空。寒儒亦是疮痍一，炙背今依日在东。
次韵答金大润培金以医名故有探丸之句
作者：陈三立
朝代：清
体裁：七言律诗

佩玉琼琚放厥辞，暂凭妙悟换深悲。赚人花事可怜世，有客风流工说诗。日饮无何醉乡在，探丸起死眼中谁。扬尘沧海弹指耳，苦对莺飞草长时。
次韵答黄小鲁观察见赠三首·其一
作者：陈三立
朝代：清
体裁：古风

别髯逾一岁，祇如隔旦暮。依然蛛丝窗，茶鼎药炉驻。抵几摅衷曲，持之或有故。穷老尽气力，笑致悠悠誉。孰怜耽荣华，转以废百务。圣文见道真，涂泽乃皮傅。髯传濂学说，宁无为此惧。方今六合外，未可寻常谕。主义侈帝国，人权拟天赋。懵腾杯酒间，姑就哦断句。沈沈万鼓乱，渺渺寸心赴。江南黄篾舫，幸髯有所遇。
次韵答黄小鲁观察见赠三首·其三
作者：陈三立
朝代：清
体裁：古风

园林满秋光，万鸦使之暮。荷香入柳气，氤氲四廊驻。与髯坐无事，百虑倏成故。托兹金石好，任彼竹帛誉。世久去黄虞，道宁称卞务。颇欲匡谬俗，奈一齐人傅。举目患气盈，销骨流言惧。天人优劣场，渊衷已孤谕。赞屈远游篇，续冯显志赋。颠倒探混茫，风烟照新句。吾衰抱蠹籍，精亡愿空赴。信髯固绝伦，区区嗤晚遇。
次韵答黄小鲁观察见赠三首·其二
作者：陈三立
朝代：清
体裁：古风

晴云烛天墟，倏忽江海暮。髯来貌枯禅，恍挟飞钖驻。挂眼阅大千，汹汹正多故。吾亦遁物外，谁毁而谁誉。往者万机张，日开物成务。慷慨慕祖生，痛哭追贾傅。辗转争覆辙，徒令饱忧惧。陆沈事益亟，口舌欲何谕。独嗟活国手，龌龊使治赋。种桑长江边，坐感渊明句。猿鹤久招人，掉头且相赴。髯终访西山，雾豹遂奇遇。
次韵蒿庵老人见寄
作者：陈三立
朝代：清
体裁：七言律诗

轮蹄已劫风光去，聊叠盆花压酒筵。冷接鹤声穿远海，閒寻蝶梦保馀年。列仙自媚壶中景，望帝终迷剑外天。峰壑吐晴笼白发，写忧犹有放生船。
次韵蒿庵老人见寄
作者：陈三立
朝代：清

轮蹄已劫风光去，聊叠盆花压酒筵。冷接鹤声穿远海，闲寻蝶梦保馀年。列仙自媚壶中景，望帝终迷剑外天。峰壑吐晴笼白发，写愁犹有放生船。
次韵邓熙之翁过饭园厅见贻二首·其一
作者：陈三立
朝代：清
体裁：七言律诗

园馆萧萧疏雨过，池塘涨退见残荷。偶邀巾屦三花在，高论羲轩万古多。石罅风光照蔬茗，陆沈心事影岩阿。鲲鹏蠓蠛同无碍，那信人间有网罗。
次韵邓熙之翁过饭园厅见贻二首·其二
作者：陈三立
朝代：清
体裁：七言律诗

屡劫还为自在身，孤松肃肃石磷磷。轮囷怀抱挹无尽，老去文章工愈新。呼马呼牛长此世，屠龙屠狗竟何人。期公莫话苞桑计，堆眼官资看积薪。
次韵酬剑丞过沪上旧居寄怀
作者：陈三立
朝代：清
体裁：古风

门前青松枝，缚作扫尘帚。尘入溪水流，蜂蝶满晴牖。废书属有念，一几古无偶。开阖见忆篇，幻影叠邱阜。故椽残纸堆，罪言中八九。卧疾十日雨，子为裹饭友。作痴认巢痕，身亦栖栖久。
次韵酬廖笏堂
作者：陈三立
朝代：清
体裁：七言律诗

安排傀儡仍千变，剩有当年梦呓存。抵死一呼嗟已晚，同昏八表更何言。逢场且试眩人技，种柳新摇白下门。邂逅两生期复古，傥凭石鼓数周宣。
次韵酬曹范青舍人
作者：陈三立
朝代：清
体裁：七言律诗

新句流传使我惊，雕搜物象写奇情。孤尊自护莺鹂语，一世回看鹬蚌争。补履光阴灯下笑，压湖楼阁眼申明。上称帝喾灵均志，一验绳床寤寐平。
次韵酬李侠黄居士
作者：陈三立
朝代：清
体裁：七言律诗

灵境初疑到十洲，松阴窈窈竹脩脩。尽收干莫飞腾气，来接卢敖汗漫游。回首乡关成盗薮，安心泉石卜菟裘。斜阳匹马云中径，出没浑如不系舟。
次韵酬李审言维扬见寄
作者：陈三立
朝代：清
体裁：七言律诗

恨别伤春觉已多，酒痕三岁换蹉跎。庾郎食籍珍鲑菜，江令毫端艳绮罗。绵蕝诸儒嗟散落，珠帘十里想经过。峨峨淮海无双士，莫折琼花照逝波。
次韵酬李审言详见赠二首·其一
作者：陈三立
朝代：清
体裁：古风

龌龊系轩椽，抱瓮春风前。窗纸明蜗牛，颇复污馀篇。郁纡腹中事，肯诉朱丝弦。挂眼无古人，残竹向我妍。及晨揖嘉客，担簦轻山川。投句一何奇，风义相昭宣。浮名老益耻，牙颊姑舍旃。珂里有刘先，其人乃大贤。怀宝瞑地下，百世之所怜。得君列骖靳，作述映林泉。达哉庄生论，不尽如火传。
次韵酬李审言详见赠二首·其二
作者：陈三立
朝代：清
体裁：古风

江介盛文儒，错落悬眼前。王梁搴荃兰，二方醉简篇。屠生扬妙音，临流奏湘弦。袁宏久死去，坐想神骨妍。君尽狎数子，若海纳众川。猥逐类唾馀，肝膈寄一宣。我实怯大敌，伏欲倒麾旃。兹事在天壤，细碎末足贤。草棘跃鸣虫，苟为夔蚿怜。知新耀圣文，派别导源泉。非君起治之，讵易口耳传。
次韵酬黄笃友汉上寄怀
作者：陈三立
朝代：清
体裁：七言律诗

阿翁对酒话江楼，拚弃人群老不侯。后死更谁同臭味，盛名馀汝重箕裘。泪边儒侠回头尽，梦里家园作意秋。寄命久羞裈缝虱，无能来去伴閒鸥。
次韵陶伯荪见赠
作者：陈三立
朝代：清
体裁：七言律诗

争席几同阳子居，当墟漫隐马相如。待逢百鸟与呼酒，时送一鸱能借书。乡国暂怜裙屐盛，江山已负啸歌初。当今公卿不揖客，笑数湖堤僵柳疏。
次韵黄知县苦雨二首·其一
作者：陈三立
朝代：清
体裁：七言律诗

掀海横流谁比伦，拍天又见涨痕新。东南灾已数千里，寂寞吟堪三两人。坐付蛟鼍移窟宅，祇馀鸱鹊叫城闉。陆沈共有神州痛，休问柴桑漉酒巾。
次韵黄知县苦雨二首·其二
作者：陈三立
朝代：清
体裁：七言律诗

据床瞠目忧天下，如此沈沈朝暮何。八表同昏拚中酒，馀黎待尽况无禾。空怜麟凤为时出，稍觉鱼虾乱眼多。行念浮生任漂泊，瓦盆尘案日蹉跎。
歌席戏赠沈凤楼同年
作者：陈三立
朝代：清
体裁：七言绝句

朝治文书千管秃，宵围弦板一鬟亲。使君风味高天下，却费工夫作石人。
止庵相国为其兄子浚太守七十徵诗
作者：陈三立
朝代：清
体裁：七言律诗

累世交亲叨过逢，贪从阿弟搜奇踪。政成蛮徼三十载，夜插牍几千万峰。燧影间关脱豺虎，天机薄酒还羲农。急难馀味告南极，哦双白头围带松。
正月三日倚楼看飞雪
作者：陈三立
朝代：清
体裁：五言律诗

雨底俄吹雪，层层拂海来。眼穿兼雁鹜，影乱写楼台。竹树肥云气，疆场盖劫灰。流人为起舞，只愧欠衔杯。
正月三日徐固卿统制招集公园
作者：陈三立
朝代：清
体裁：古风

蹄轮碎日影，能生杨柳风。云水互照耀，市屋皆玲珑。界野侈版筑，参错蜂房通。鹰鸠欲下穿，缭垣复无穷。虎圈耸气势，压观深竹丛。春游所获多，径转笑语同。一亭纳峦岫，灵翠吹虚空。蔼蔼簪佩盛，矜出文句雄。渺然江海思，落笔归此翁。数点星涴坐，醉拂啼霄鸿。
正月三日立春过觚庵宅
作者：陈三立
朝代：清
体裁：五言律诗

对汝宜衰疾，能归有此身。灌园仍可乐，发咏得其真。山瘴偷嘘坐，梅梢怒坼春。系年迷实录，呼作避秦人。
正月二十二日通州南郭外会送肯堂葬
作者：陈三立
朝代：清
体裁：七言律诗

重来城郭更寻谁，海气荒荒接所悲。原路一棺寒雨外，衣冠数郡仰天时。斯文将丧吾滋惧，微命相依世岂知。惟待千年华表鹤，河山满目识残碑。
正月十七日坐雨
作者：陈三立
朝代：清
体裁：五言律诗

凭栏三日雨，点滴乱春愁。瓦鼠饥仍窜，枝乌晚更投。酣歌迷故国，飘梦有横流。休问天方醉，吾生应马牛。
正月十七日探梅俞园感逝成咏
作者：陈三立
朝代：清

红艳蕾初胎，依然手植梅。年年花满眼，湖海一归来。栏楯迷前赏，风香写独哀。魂兮寻月下，应伴绕千回。
正月十七日探梅俞园感逝成咏
作者：陈三立
朝代：清
体裁：古风

红艳藟初胎，依然手植梅。年年花满眼，湖海一归来。栏楯迷前赏，风香写独哀。魂兮寻月下，应伴绕千回。
正月十九日园望
作者：陈三立
朝代：清
体裁：七言律诗

秃柳城边风散鸦，嫩晴閒护短丛芽。窥襟了了半池水，挂鬓腾腾一角霞。久客情怀依破甑，新年云物入悲笳。春光端与游蜂共，欲缚茅亭听煮茶。
正月十九日得易五龙阳寓书卜行有期题此迟之
作者：陈三立
朝代：清
体裁：七言律诗

稍闻称寿拂莱衣，苦雪残年及汝归。旧梦江湖商去位，此生世界任乖违。棋声月闭淩霄阁，梅影风斜黄鹄矶。一水千帆吹角尽，春城鬓冷夕阳微。
正月廿五日止庵相国假乙盦斋作逸社第一集招蒿庵中丞庸庵制府沤尹侍郎病山方伯入社同人成赋诗
作者：陈三立
朝代：清
体裁：古风

媛姝互提携，散吟满海甸。历历婆娑影，明灭隔霜霰。融风含柳梢，照楼有新燕。相公抚时物，坐觉负几砚。去住肯相妨，易帜奖高宴。为招四老人，古之逸民选。譬彼溃围军，骁腾待邻援。又如玄霄云，脱坏续片片。终知羽翼成，霸图获再奠。晴昼居士庐，盆枝花欲遍。神光在襟裾，须眉眼中见。酒酣悲生肠，八极血仍溅。蝮蛇伺我侧，吞噬逼寝荐。束手与偕亡，果验儒术贱。雁影迷关山，鸡声静庭院。留此歌泣地，聊许道不变。
正月既望出太平门视次申墓
作者：陈三立
朝代：清
体裁：古风

薄云笼日鸦雏舞，出郭萧萧献村坞。左束湖水羹流匙，右腾岩石天倚杵。小车伊轧大堤上，逢迎东风狂如虎。步寻塍陌蹈枯槎，涧曲依然一抔土。频年已绝椎埋群，草绿花红会娱汝。眼前横议起世难，故里横戈蜀江阻。更怜魂魄望边城，负笈孤儿同负弩。我还白下问孑遗，华屋山邱那忍睹。泛棹携筇游侣谁，日夕哀吟煎肺腑。地下傥闻世上语，但非尧舜薄汤武。
正月晦阴雨愁坐柬季祠伯韬·其一
作者：陈三立
朝代：清
体裁：七言绝句

晦日云筛微雨寒，模糊伛偻对蔬盘。海棠未蕊杏株死，独惹风啼千竹竿。
正月晦阴雨愁坐柬季祠伯韬·其三
作者：陈三立
朝代：清
体裁：七言绝句

若有二子深深居，东邻西邻技黔驴。也知局促怨阴雨，声出金石能和予。
正月晦阴雨愁坐柬季祠伯韬·其二
作者：陈三立
朝代：清
体裁：七言绝句

园树略无春意思，春风春雨尔何为。东皇淹驾灵衣卷，幽佩寻春祗自悲。
正月晦雪过李道士出醇酿饮之醉写所触
作者：陈三立
朝代：清
体裁：古风

夕风猊豹号，及晨乱飞雪。遂过道人庐，壁立冷积铁。窗罅絮花眩，鳞瓦皎玉屑。铃语答低昂，车音递呜咽。酒徒散不归，泥涂影跛鳖。古抱自相暖，醇酿发扃鐍。乳扇味滇徼，牢丸制阃闑。对案表微醺，万愤卷谈舌。丧乱驱儒冠，羸饿满行列。夷市今秦坑，存遗供一瞥。扪腹傲天幸，默祷谥饕餮。湿衣睨寒空，忍忘假盖别。
正月第二夕陶斋尚书设熊掌会饮
作者：陈三立
朝代：清
体裁：古风

梅蕊破嫩春，雪光犹媚夜。尚书摅逸抱，召客满厅榭。判牍堆烛旁，起揖笔仍下。了却公家事，衙吏如放赦。须眉映广筵，酒行天汉泻。北俗谙南烹，熊蹯实无价。那数驼蹄羹，安问牛心炙。鲂鱼失肥美，豢豹宁假借。流脂舌屡挢，刺腱齿弥罅。老饕快一脔，藏神避三舍。谁负菜园肚，贱儒固雄跨。醉饱恣奇赏，灿烂展书画。诗伯出所携，略与主人亚。唐仇六七幅，两峰不逊谢。壮岁耕烟墨，观者尤惊讶。蒙夙昧鉴别，迭遭程叟骂。指点溷异同，祇欲推曹霸。人生贵自憙，屠门视宝华。閒情无今古，颠倒贾胡诈。公等中柱石，遁辞一笑罢。
步后园春望
作者：陈三立
朝代：清
体裁：五言律诗

池井閒閒在，光阴暧暧同。犹能杂歌哭，直欲咬虚空。柳径疏穿日，菘畦暖压风。桔槔终不废，幸谢灌园翁。
步庐下径閒望
作者：陈三立
朝代：清
体裁：古风

山光自亏盈，澹日媚一杖。沿涧门外路，延目亦萧爽。叠磴带屋椽，短杓承石磢。草树蓄烟岚，敬觉岑峦长。绝境支皮骨，影欲偶魍魉。祅庙飘磬声，孤虑与摩荡。暮逐寒犬归，闭阁尊馀赏。
步庐侧遣兴
作者：陈三立
朝代：清
体裁：五言律诗

吾庐傍城阙，风物数家村。处处畦塍接，时时禽鸟喧。几忘蹀血地，曾污桃花源。遗弹园丁拾，持看与闭门。
步月
作者：陈三立
朝代：清
体裁：五言律诗

秃树垂垂立，荒陂漠漠投。增寒疏磬到，生晕数峰浮。鼠齧墙根石，乌残溪上舟。低吟微月里，成就一宵愁。
步月
作者：陈三立
朝代：清
体裁：五言律诗

荒城留冷月，白发步相依。吠犬疏篱接，栖乌独树非。霜痕忘南北，野冢立歔欷。回数逃亡屋，花飞共汝归。
步月溪上
作者：陈三立
朝代：清
体裁：五言律诗

寒月满溪水，行吟僻更幽。峰峦依郭曙，草树映波浮。灯出捞虾岸，烟笼射鸭舟。鼾声茅舍底，顾影复淹留。
步郊外山脚
作者：陈三立
朝代：清
体裁：五言律诗

衰鬓迎残照，听虫废垒间。苇根埋碎弹，人气冷秋山。野哭孤云驻，钟声一杖还。寻僧来往径，谁及半山閒。
步郭外郊望
作者：陈三立
朝代：清
体裁：古风

亭午寒色薄，举意何轩轩。翔鸦导我出，晴霭纷郊原。颓绿显故畦，带陴髡柳存。土膏缝裂痕，万荄饮其仁。脱命垆火间，挂眼景复新。岩雪敌日气，负嵎殉军屯。雁鹜曳长影，漠漠炊烟村。孑立倚残垒，哀角驱精魂。
步门前菜圃看晚食于露地者
作者：陈三立
朝代：清
体裁：七言绝句

麦屑香浮野菊根，分羹擎钵倚篱门。为言乱后头条巷，淘米人家一二存。
步隔溪野岸
作者：陈三立
朝代：清
体裁：古风

久敛湖海踪，闭阁有馀想。披诵意不属，蹒跚起扶杖。历门视茫茫，何地问亲党。隔溪明野色，畦町平如掌。还入诱童孺，携挈恣一往。市桥折微径，晒若适莽苍。卜筑谁买邻，避寇遗片壤。漠漠枯桑列，萋萋寒菘长。云隙见鸦翻，草根歇虫响。西晖映吾庐，传觞欠双桨。狭流嵌人影，细数游鯈上。便同汗漫游，聊寄濠濮赏。
步驰道晴望
作者：陈三立
朝代：清
体裁：五言律诗

稍远喧阗市，閒为踯躅行。墙根埋涸辙，云罅漏寒晴。摩荡氛祲气，沈浮鼓角声。翻疑投雁处，山带夕阳横。
武昌提刑官廨除夕
作者：陈三立
朝代：清
体裁：七言律诗

氍毹行酒列华筵，澹沲花枝鼓吹边。几倚宾僚送歌咏，坐看江汉接风烟。镫迷游屐鱼龙市，星冷高城雁鹜天。四十无闻垂老大，愁从明日说新年。
武昌陈翁六十偕老诗
作者：陈三立
朝代：清
体裁：古风

楼观连峥嵘，盘石为之基。茯苓化琥珀，托荫苍松姿。开先念艰难，人道每如兹。陈侯倜傥士，名绩世所推。起为父母寿，缕列危苦辞。称父炳南翁，纯德挽浇漓。十二承家乏，不给于饘糜。出户网巨鲤，得钱供祖慈。十三去学贾，禦冬短后衣。指爪裂见血，裹创趋程期。十八斥馀羡，占肆甘守雌。杂作逐什一，旁诵书与诗。未几遘兵火，转徙支其危。及儿竞就塾，归督逾严师。长者维陈侯，天马故不羁。升秀举孝廉，快同摘颔髭。又称母氏贤，食贫始于归。鹿车分劬瘁，蒸寝礼无违。就月继编织，拾梠救馁饥。当年撄沈疴，齿噤魂气离。惝恍来好妇，裳帔红葳蕤。援笔使书纸，主方喻求医。少苏视掌握，径寸一枯枝。尝药疾若失，共命神扶持。侯既试壮县，天南迎路歧。板舆追联翩，指颂黔娄妻。钁铄两老人，报以循声驰。乱作侯引去，半菽遂厥私。良才应时须，复把江介麾。有弟偕养志，庭宇祥飙吹。耆龄鍊忧患，而心超险夷。诲诫鼎彝重，颜貌珠珞辉。仰侯奋诰谋，家范抉世规。经纶活邦国，道在能婴儿。淮流何舒舒，镶阜依崔巍。和歌跽双斝，南极光芒垂。
武陟官廨赠杜俞
作者：陈三立
朝代：清
体裁：古风

山城飒凉飙，微霖歇喧浊。静迟衙鼓鸣，惜此春阴速。洞房散清烟，流影暂盈束。缓带理玄言，开尊艳凉烛。嵇生病疏放，楚老有歌哭。联谣眺南楼，妍光狡相逐。太行故西去，河流偶东属。娇红蔼郊桃，新绿显沙竹。鸣禽求友声，羁怀与断续。出游良所钦，尚志苟无辱。永同贞亮情，庶以媚幽独。
段伯屏乞题戎服小像·其一
作者：陈三立
朝代：清
体裁：七言绝句

江南对酒柳摇城，弄影当年隔阿兄。老去梦魂呼杀贼，佩刀身手尚峥嵘。
段伯屏乞题戎服小像·其二
作者：陈三立
朝代：清
体裁：七言绝句

喋血边城虏骑横，祇馀将帅坐论兵。复生髀肉休回首，卧听秦淮打桨声。
段伯平乞题戎服小像
作者：陈三立
朝代：清

江南对酒柳摇城，弄影当年隔阿兄。老去梦魂呼杀贼，佩刀身手高峥嵘。喋血边城虏骑横，只馀将帅坐论兵。复生髀肉休回道，卧听秦淮打桨声。
段伯平乞题戎服小像·其一
作者：陈三立
朝代：清

江南对酒柳摇城，弄影当年隔阿兄。老去梦魂呼杀贼，佩刀身手高峥嵘。
段伯平乞题戎服小像·其二
作者：陈三立
朝代：清

喋血边城虏骑横，只馀将帅坐论兵。复生髀肉休回道，卧听秦淮打桨声。
毛公鼎为宝华盦所藏端忠敏殉节后其家子弟转售于日本杨君颂清许以同价争留不得今付拓本属题怅然占一绝
作者：陈三立
朝代：清
体裁：七言绝句

法物曾摩宝华盦，取同雷电国人惭。月沈空挂山河影，谁及杨侯一味憨。
汉上旅馆坐雨时方订南浔铁道债券
作者：陈三立
朝代：清
体裁：七言律诗

汉上楼台雨作丝，料量盐豉几攒眉。塞衢负担声邪许，拂屋旌旄影陆离。亲驾鹿车元不遂，竟书驴券亦何为。因人录录少成事，坐对瓶花弄酒卮。
汉口迎宾江馆晚眺有感往岁与李芗垣宫保同居今李墓有宿草矣
作者：陈三立
朝代：清
体裁：七言绝句

隔江楼观满斜阳，依旧摩云雁作行。絮语老人留茗碗，倚阑干处是沧桑。
汝坟桥二首·其一
作者：陈三立
朝代：清
体裁：七言绝句

十日行人泪作珠，飘零旧恨满江湖。空闻红豆生南国，此后相思采得无。
汝坟桥二首·其二
作者：陈三立
朝代：清
体裁：七言绝句

苦忆山阳夜赌棋，纱窗红烛照撚髭。分明一样潇潇雨，独向天涯看酒旗。
江上
作者：陈三立
朝代：清
体裁：五言律诗

鹭鹥同自憙，还往逐楼船。江气成黄白，岩霏斗怪妍。肺肝愁更拆，形势古无传。起望射蛟处，寒潮木柹边。
江上三首·其一
作者：陈三立
朝代：清
体裁：七言绝句

天汉回槎了不闻，祇来江上倚斜曛。绿杨千里阑干外，閒数飞鸿篆白云。
江上三首·其三
作者：陈三立
朝代：清
体裁：七言绝句

棱棱千峰电掷眼，还我匡庐心所亲。悬瀑之岩猿叫处，僧床冷月汝何人。
江上三首·其二
作者：陈三立
朝代：清
体裁：七言绝句

宛入蜂房户牗空，龙旗犹自饱天风。垂垂泪向春波尽，江北江南花影中。
江上为司船人卢经历题张文达画幅·其一
作者：陈三立
朝代：清
体裁：七言绝句

江徼灵云万叠山，晴风嘘翠鸟呼閒。船窗倒影画图里，都在斜阳缥缈间。
江上为司船人卢经历题张文达画幅·其二
作者：陈三立
朝代：清
体裁：七言绝句

醇士而还又一奇，嵯峨萧瑟欲兼之。可怜相国閒无累，想得承平下直时。
江上从船人假阅报纸有别士酬君遂惺庵诸什盖与寄禅上人前作同列入平等阁诗话者也枨触旧游率尔成咏
作者：陈三立
朝代：清
体裁：七言律诗

两鸟犹闻一处囚，流传故事到孤舟。寄禅句有烟霞癖，别士襟涵海水秋。佳侠谁怜朱郭在，濠梁聊数惠庄游。江鸥欲下鱼龙寂，魂断楼台天尽头。
江上望九华
作者：陈三立
朝代：清
体裁：古风

溔漭弄春流，乍分雪馀涨。船廊静云日，挟与鱼大上。引还几何时，绿又满千嶂。孱颜副碎念，惭对波涛壮。挂眼九华峰，云气幻殊状。朵朵金芙蓉，缨旒四飘飏。传有铁色虬，月宵间引吭。沫吐雾雨昏，榜人迷所向。不幸失驾驶，坐快蛟牙创。物怪此可诛，剚刃复谁让。仙人鸾鹤背，下视费裁量。罪减食月蟆，系取纳瓮盎。然否姑置之，襟趣不相妨。吹晴落青苍，天风为振荡。桃核恣戏掷，倒彩定织浪。手杯酹芳沥，卧游已神王。何当摩其颠，一播荆国唱。
江上望焦山有怀昔游·其一
作者：陈三立
朝代：清
体裁：七言绝句

风暖云明倒酒瓶，閒看鸂鶒满沙汀。垂垂日脚孤舟下，襟袖光飞一点青。
江上望焦山有怀昔游·其二
作者：陈三立
朝代：清
体裁：七言绝句

隔岁支筇苍莽巅，藏山肺腑世无传。插椽箕斗松寥阁，忆抱江声赤脚眠。
江上杂诗·其一
作者：陈三立
朝代：清
体裁：七言绝句

玲珑晓日镜屏光，山色千层自绕廊。剧有客愁涴江水，西风横雁乱鸥翔。
江上杂诗·其三
作者：陈三立
朝代：清
体裁：七言绝句

袅袅亭亭绝代人，冰肌玉骨立千春。彭郎夺得专佳话，祗倚催妆句句新。
江上杂诗·其二
作者：陈三立
朝代：清
体裁：七言绝句

坐上花枝照逝波，海西卉木共婆娑。轩眉笼眼关哀乐，苍紫低昂奈汝何。
江上杂诗·其五
作者：陈三立
朝代：清
体裁：七言绝句

蔼蔼东南一都会，金银楼观压山川。岁时四海腾丰穰，别有伤心问米船。
江上杂诗·其六
作者：陈三立
朝代：清
体裁：七言绝句

残年饱饭了无惭，叨许嵇康七不堪。留得神州歌哭地，一竿吾欲老江南。
江上杂诗·其四
作者：陈三立
朝代：清
体裁：七言绝句

跗萼葳蕤烂紫芽，仙灵掷果种朝霞。可怜缥缈江山上，使我含情不忆家。
江上杂诗肯堂有感愤题金陵诗次其韵·其一
作者：陈三立
朝代：清
体裁：七言绝句

笑啼自昔成千劫，性命于今值一豪。犹许区区豁双眼，雪泥没踝酒旗高。
江上纵眺过采石矶作
作者：陈三立
朝代：清
体裁：古风

江郭卧淫霖，猬缩罢寻赏。桃杏坼春迟，寒凝闭万象。真宰暂悔祸，濯以初日朗。莺燕稍翩翻，归船及一往。扪腹眺江山，千里映草长。岩陂错金采，倒浪洗文襁。南控数郡县，其北极泱漭。笑逐穿霄鹰，共汝脱世网。俄顷指危矶，矗如森柱磢。吟魂饱蛟鼍，战垒环魍魉。高楼形胜间，终古了双桨。我生奚所营，亏成存惚恍。毛发化羽翼，宁学榆枋抢。内剖磊块胸，掷空与决荡。把碗挥众灵，听涛轰瓮盎。
江上读王义门黄梦乐赠答诗因次韵寄和
作者：陈三立
朝代：清
体裁：古风

黄侯一官号数奇，拄颐蹑踵筋骨疲。朝趋鱼贯立马厩，暮归扪腹馀酸悲。自言六载去乡里，母寄弟舍妻孥离。竞典裈襦杂嘲骂，国家安用人才为。江都王生好事者，闻之嚄唶交攒眉。一旦二子相向笑，有四立壁无立锥。但凭才雄出光怪，各守孤丛如老罴。携玩船窗愕且快，狡狯百态形诸诗。默祷江神谢二子，驽骀骐骥谁等差。
江上逢龙伯鸾观察喜而有赠兼讯其中表梁节庵
作者：陈三立
朝代：清
体裁：七言律诗

三年邂逅两逢君，海角江头共夕曛。肝肺犹如当日热，行藏微恨故人闻。箧中椠本千灵吼，鬓底波涛九派分。为语习池醉山简，馀生相系祇孤云。
江上雨望·其一
作者：陈三立
朝代：清
体裁：七言绝句

却忆春游水拍堤，鹎鹈鸂鶒作行齐。祇今细雨荒江上，倚倦阑干听鼓鼙。
江上雨望·其三
作者：陈三立
朝代：清
体裁：七言绝句

肘腋凭陵搆乱频，烧天遗烬冷城闉。南楼可有苞桑计，尽说恩波在细民。
江上雨望·其二
作者：陈三立
朝代：清
体裁：七言绝句

四海哀思雪浪传，依稀云际仰龙髯。风狂捲取青山影，压破米家书画船。
江上雨望·其四
作者：陈三立
朝代：清
体裁：七言绝句

负手看江雨脚垂，舟中燕子竟安之。岁时所得关醒醉，千里风烟写鬓丝。
江叔澥翁七十寿诗
作者：陈三立
朝代：清
体裁：古风

闽英起蜀徼，骨耸孕名理。濡染扬马乡，词林有根柢。通识该群经，创义探故纸。颇涉短长策，不废当时体。宾师预帷幄，邻封互倒屣。忆聚白下庐，谈谐角恢诡。吟飘钟阜云，歌拂秦淮水。别去按一道，妒饱黄河鲤。宦成丁改步，大隐金门里。汹汹地轴翻，汩汩人纲圮。发愤勤著书，微辞护前轨。遑云拨乱世，孤奖明夷旨。劫运老却人，公亦七十矣。怀旧翔深衣，侧闻髯愈美。鸡鸣风雨交，常度存君子。吾衰转徙馀，湖渌日漱齿。北望鸾哕清，双影五云底。兵气为扫除，星辰鉴设醴。
江夜
作者：陈三立
朝代：清
体裁：五言律诗

默默昏昏意，重重窈窈山。余诚不自揆，收取大江还。老雁穿云出，长鱼摆月閒。宵残波浪白，斗柄插华鬟。
江夜见新月
作者：陈三立
朝代：清
体裁：七言绝句

迤逦平原乌鹊翻，江声千里夜逾喧。当眉新月无关系，祗照襟前旧泪痕。
江夜遣兴·其一
作者：陈三立
朝代：清
体裁：五言绝句

汶汶何所携，万景朝复暮。江有徙鳣风，山横养豹雾。
江夜遣兴·其三
作者：陈三立
朝代：清
体裁：五言绝句

梦中喧人语，乱以风雨哭。江湖一寸心，摇摇向残烛。
江夜遣兴·其二
作者：陈三立
朝代：清
体裁：五言绝句

划夜电为剑，凭栏雨壮江。波涛一千里，腥入画眉窗。
江干别芰老返丰城用前韵
作者：陈三立
朝代：清
体裁：七言律诗

估舟蚁聚伏蜗居，觅到竿灯意豁如。梦寐犹传鸥外语，儿童随习蟹行书。古情已逐波涛尽，杯酒无忘桃李初。更待峥庐作寒食，留光岩壑屐痕疏。
江楼晚望·其一
作者：陈三立
朝代：清
体裁：七言绝句

荷已离披柳叶殷，空留秋雁点关山。加餐客子无功状，痴盼江头钓鲋还。
江楼晚望·其二
作者：陈三立
朝代：清
体裁：七言绝句

袅袅江波初月辉，楼船去眼竟何归。邻歌祇是牵人意，博得凭栏露湿衣。
江楼雨夜与实甫同作
作者：陈三立
朝代：清
体裁：七言律诗

惊雷破碎雨翻空，江阁飘灯茗碗同。梦寐重寻成此夕，啸歌自老见微衷。贱儒饮食终能嗜，深语端倪不可穷。欲向二髯解迎刃，看渠抵几气如虹。
江舟诵林琴南文编益慕其为人因赋寄
作者：陈三立
朝代：清
体裁：古风

平生师友间，闽峤特称盛。相望几何年，独子阙将迎。初口子译篇，奥丽见孤映。勇蒐瀛海遗，斧荒而烛阱。采风闾巷语，国俗归自镜。往往摅幽忧，助以声泪迸。今代凿空功，视严洵季孟。船灯佐别录，班柳识究竟。获野垂典册，天方授子柄。世变如逸马，孰可挽奔横。食籍百瓮齑，孤拥肺腑圣。老愈不自憙，旁与画手竞。饷我水石幅，俨敌文句净。咏叹悬江声，所质屈众评。
江舟逢商笙伯大令赋赠兼讯真长武昌
作者：陈三立
朝代：清
体裁：七言律诗

石钟曾造万灵居，子有讴歌压蹇驴。自爱田间催布谷，还来江上对舂锄。吹毛阅世沧桑后，屈指论才涕笑馀。闻道元瑜贱珠履，为谁解食武昌鱼。
江舟逢黄益斋由镇江还里
作者：陈三立
朝代：清
体裁：五言律诗

与饵衷仍苦，舂粮事已艰。晴波摇寤寐，瘦日倚痴顽。待濯西江水，馀栖北固山。男儿终自定，然诺在人寰。
江船将发小鲁实甫来话别作
作者：陈三立
朝代：清
体裁：七言律诗

二客来寻江上舟，夕阳栏楯语中流。染衣尘土刚驱犊，横鬓邱峦已带鸥。老去声名还对哂，承平豢养又何求。扬裾直犯蛟鼍窟，忆汝行吟鹦鹉洲。
江行·其一
作者：陈三立
朝代：清
体裁：五言律诗

返自山中屋，来寻江上舟。岫云寒不吐，岸树晚如浮。襟服馀灵气，波涛拥醉讴。乡关存木末，微雨看骑牛。
江行·其七
作者：陈三立
朝代：清
体裁：五言律诗

焦岩眠食地，残梦带江声。云物成孤注，藤萝换嫩晴。魂应归蜀道，吟忆对吴烹。隔浪陈居土，蹉跎望古情。
江行·其三
作者：陈三立
朝代：清
体裁：五言律诗

楼船疾东下，夜过皖公城。远火雨中乱，悲笳天半声。孤吟馀此老，阅世已逃名。杯酒风涛隔，灯窗祇细倾。
江行·其二
作者：陈三立
朝代：清
体裁：五言律诗

绿树迷千里，青山恋一痕。帆移春涨阔，榻护晓烟温。鸥鸟窥閒立，蛟鱼有怒翻。天骄图席卷，形胜与谁论。
江行·其五
作者：陈三立
朝代：清
体裁：五言律诗

凭江燕子矶，犹自梦中飞。曳履从元老，低吟坐翠微。山河悲已改，魑魅啸何依。遥睇扶筇径，苍苍冷落晖。
江行·其八
作者：陈三立
朝代：清
体裁：五言律诗

老减登临兴，閒耽自在眠。泪河随注海，虹气欲浮天。按剑鼋鼍侧，含觞雁鹜边。奇怀为客尽，新月向茫然。
江行·其六
作者：陈三立
朝代：清
体裁：五言律诗

船人盈万态，虱我傍栏干。岩翠迎风落，襟痕涴泪乾。蜉蝣身是寄，鹅雁影生寒。脉脉盟江水，旌竿不忍看。
江行·其四
作者：陈三立
朝代：清
体裁：五言律诗

瘴烟开窈窕，晴石见钟山。下有临溪宅，鸥围数点閒。商歌犹可接，阶草未应删。运去留残客，钟声记往还。
江行抵通州港岸
作者：陈三立
朝代：清
体裁：五言律诗

江暖孤舟下，灯初万念骄。回风穿海入，移渡触天摇。性命完浆舍，光阴秀麦苗。亭皋纷在眼，吹雨冷潇潇。
江行春望
作者：陈三立
朝代：清
体裁：五言律诗

岸护云霞色，江兼筑缶声。移舟牛背缓，横野雁行明。晼晚春相醉，支离世已轻。孤吟对彭泽，述酒笑平生。
江行杂咏·其一
作者：陈三立
朝代：清
体裁：五言绝句

断雨衔晨鸦，四绕浔阳郭。来作倚槛人，江晴烟漠漠。
江行杂咏·其三
作者：陈三立
朝代：清
体裁：五言绝句

麦陇改青黄，柳林孕苍翠。落手好江山，博得鱼龙睡。
江行杂咏·其二
作者：陈三立
朝代：清
体裁：五言绝句

石钟小儿拳，匡庐折臂翁。湛湛长江水，照影双惊鸿。
江行杂咏·其五
作者：陈三立
朝代：清
体裁：五言绝句

波涛数千里，涌出江南山。控抟九逝魂，掷散云水间。
江行杂咏·其四
作者：陈三立
朝代：清
体裁：五言绝句

星辰窥我窗，樯鸥迷上下。青青皖公城，夜有独吟者。
江行杂感五首·其一
作者：陈三立
朝代：清
体裁：古风

暮出北郭门，蹴蹋万柳影。载此岁晏悲，往溯大江永。涛澜翻星芒，龙鱼戛然警。峨艑掀天飙，万怪伺俄顷。中宵灯火辉，有涕如縻绠。胶漆平生心，撼碎那复整。人国所仇耻，曾不一訾省。猥就羁散俦，啁啾引吭颈。低屋杂瓮盎，日月留耿耿。睨之云水间，吾生固飘梗。
江行杂感五首·其三
作者：陈三立
朝代：清
体裁：古风

天有所不覆，地有所不亲。汝不自定命，天地矧不仁。猛虎捽汝头，熊豹糜汝身。蹴裂汝肠胃，咋喉及腭唇。长鲸掉尾来，睒睗齿嶙峋。汝骨为灰埃，汝血波天津。吁嗟汝何有，道在起因循。大哉生人器，千圣挈其真。尽气赴取之，活汝嚬与呻。媛媛而睢睢，永即万鬼邻。踯躅荒江上，泣涕以沾巾。
江行杂感五首·其二
作者：陈三立
朝代：清
体裁：古风

千岩秀云扃，兀坐无俦匹。浩漭溔瀁中，目短归鸟疾。乾坤仍端倪，蓄念讵敢必。支撑四维张，天阳豁蓬荜。鞭顽弸万涂，诱进综一术。学道基小人，政化至纤悉。芽萌可怒生，涵濡俟其实。所恐堕冥丛，芜秽亏素质。又如系朽株，弛裂不终日。大音恋橐籥，后生欲何述。空咤金日磾，煌煌功汉室。
江行杂感五首·其五
作者：陈三立
朝代：清
体裁：古风

入湖对匡山，巉岩界江壁。松萝垂蛟蛇，吼浪气上击。结辈四五人，攀游尚历历。歌吟以飘残，光景不可觅。一人掀虬髯，守郡誓报国。一人长安归，埃风瘁颜色。二人百僚底，眄睐刷翮翼。其一死阙下，凶乱见轰逼。孤生何伥伥，馀喘伏豚苙。提携万疚恨，溢作中夜泣。灵怪回我肠，八极有孑立。猿挂到天藤，昏鸦噪而入。呜呼世变大，终侍五老侧。
江行杂感五首·其四
作者：陈三立
朝代：清
体裁：古风

往者江湖灾，歘极东南陬。泛滥百郡国，鼋鼍撞天浮。席卷其井闾，耇弱葬洪流。牛犬枕藉下，骸骼撑不收。至今寒潦清，尪呻散汀洲。司牧颇仰屋，四出烦追搜。取以实强邻，金缯结绸缪。天王狩安归，谁复为汝忧。茫茫抚时屯，扰扰荧道谋。民义湮大原，儒服尸琐猷。奄忽元气败，造物悬决疣。
江行遣兴
作者：陈三立
朝代：清
体裁：古风

亭午发浔阳，日气散如霰。楼船纵东下，江波皎匹练。群山贡参差，欲掩匡庐面。窈窕入吴天，凄迷缅楚甸。草树靡千里，一碧春烟恋。孤游觅邱陇，往还同客燕。孰云风景殊，临流万霆旋。累岁扰南服，几传江上战。转输遏商贾，屠劫及郡县。觊觎天堑雄，伏戎踵相煽。设险备非常，翻利促巨变。茫茫对捉鼻，野暝鸟飞倦。待拭沾襟痕，海月眼中见。
池荷·其一
作者：陈三立
朝代：清
体裁：七言绝句

袅袅池塘红白花，烘晴摇雨几枝斜。蜻蜒掠过鱼儿跃，初放秋光明晚霞。
池荷·其二
作者：陈三立
朝代：清
体裁：七言绝句

玄武湖边打桨看，莫愁湖裹和歌残。门前尽有花如海，笑唤雏鬟一倚栏。
汪伯轩所藏翁师傅手札题其后·其二
作者：陈三立
朝代：清
体裁：七言绝句

眼明零墨错成行，怒马纵横老鹤翔。一点禅心藏国史，欲移北斗接光芒。
汪伯轩所藏翁师傅手札题其后李道士为其门人胡翔东作御柳图乞题·其一
作者：陈三立
朝代：清
体裁：七言绝句

青青犹自傍宫墙，蟠据根株岁月长。一夜东风怯无力，回看摇影不成行。
汽车发汉口抵驻马店口号
作者：陈三立
朝代：清
体裁：七言绝句

万转金轮羯鼓挝，横穿郡国突长蛇。斜阳欲坠无人管，映尽中原莺粟花。
沈友卿吴仲言邀饮秦淮画舫
作者：陈三立
朝代：清
体裁：七言律诗

澹日晴烟古渡头，画桡期客荐珍羞。三年未顾吴娘曲，一醉馀飞故国愁。短水鱼虾来可数，高霄雁鹜下何求。捲帘不改钟山色，自笑生还话旧游。
沈友卿湖山介寿图
作者：陈三立
朝代：清
体裁：古风

吾友陈仁先，筑屋西子湖。奉母观鱼鸟，岁时携酒壶。屡寄纪游作，叹绝此乐无。高霜卧楼馆，又传沈侯图。沈侯母七十，节行光里闾。画荻育菁莪，而忘饥与劬。嘉辰却治具，移活沟中癯。偷閒娱湖山，一棹母子俱。三日遍名胜，稍嗟风景殊。我乃悬梦寐，两家飞板舆。尔漫仁孝气，为洗土木污。更念沈侯贤，智略应时须。顺亲遂孤往，此意天人扶。解颐藤杖铭，述德松风庐。百韵溢万口，女宗协祯符。
沈小岚同年宅集分咏二首 其一 洗桐
作者：陈三立
朝代：清
体裁：古风

窈窈出重椽，娟娟玉露鲜。脱叶风微起，横枝月自前。辘轳绠挽纤纤指，洒空凉泻银河水。佳人心许中琴瑟，恩波欲媚凤凰子。君不见霰雪所激光精凋，倒挂影乾半生死。
沈小岚同年宅集分咏二首 其二 擘荔
作者：陈三立
朝代：清
体裁：古风

千株累累赪虬卵，摘归光叠琉璃碗。姑射神人凝雪肌，谁拨云雾出蓬馆。挽袖虚堂风飒然，吴刚斧破壶中天。海南忆啖三百颗，旁笑流涎饱老拳。
沈观察瑜庆饮集墩湖阁子
作者：陈三立
朝代：清
体裁：七言律诗

氤氲荷气四城迷，却看湖亭夕照栖。霞畔尊罍飞燕熟，花间竽瑟断螀齐。千山偃蹇知吾在，一叶婀娜自古低。烛上欲论横海战，竖儒中酒已如泥。
沙发园和吷庵
作者：陈三立
朝代：清
体裁：七言律诗

腥埃哀吹日相侵，藏市名园始一寻。绚昼崇桃干气象，养茸幽径杂晴阴。浸颜池水围红树，媚座亭皋响翠禽。付与残阳暖残客，须臾逃世起微吟。
沤尹病山琴初仁先絜先自焦山至接语联吟四宿而别赋纪十六韵
作者：陈三立
朝代：清
体裁：古风

染寐江南山，隔云青未断。野饭荡车尘，鬓侧雁行伴。相哀逃虚空，产外足音满。癃罢起绝倒，光精溢孤馆。暧暧菊意存，浮浮桂馨暖。影事叠嵩华，悲肠丐濯浣。岂无揽胜区，鞭追土牛懒。昕夕抵掌席，群嬉寄枯管。丽栋星辰飞，幽扃鬼神款。镞利箭锋值，斤斲垩漫悍。窃哂鼠搬姜，俨为鸡伏卵。情往浊世遗，思狃太古诞。十年老兵戈，坠欢拾缝窾。端恐梁父吟，且成广陵散。贤豪不常聚，梦境嗅酒碗。摩垒偃旌旗，抱独用其短。
沤尹病山相携游天目寄讯此诗
作者：陈三立
朝代：清
体裁：古风

酒坐逢白翁，倦游自天目。为数岩壑奇，蔽亏古代木。十围高百寻，射天齐箭镞。馀阴拓灵境，泱漭元气绿。尽探鸿荒世，筇杖毕生独。过澹诧二子，裹粮果举足。勇决吾不如，寸梦并幽躅。己遁日月外，应共鬼魅宿。矧当秋霜飞，红叶遍照烛。魂精满梯磴，扪焰烧悬瀑。侧穿洞户迷，怪藤接苍竹。蝮蛇口如盆，褰衣避腾逐。久怼生不辰，欠从葬其腹。咫尺通径山，坡公屡游瞩。傥踵寻旧塔，有僧话西蜀。待诒纪胜篇，图经所未录。
沪上偕仁先晚入哈同园·其一
作者：陈三立
朝代：清
体裁：七言绝句

袖归犹冷钓台风，散作烧灯海气红。閒过园林寄馀兴，销磨残照两人同。
沪上偕仁先晚入哈同园·其二
作者：陈三立
朝代：清
体裁：七言绝句

意行又在落鸦边，涌现池台一洞天。绿树成围红树独，小风坐石世无传。
沪上味莼园晚坐时为七夕
作者：陈三立
朝代：清
体裁：七言律诗

回廊绕尽马蹄声，茗坐看人若有情。浅草栖香莺馆在，灵风引佩鹊桥成。一家四海馀闲地，隔世孤吟见此伧。且趁残阳数飞蝶，乱云槛外正纵横。
沪上访太夷
作者：陈三立
朝代：清
体裁：五言律诗

生还真自负，杂处更能安。意在无人觉，诗稍与世看。所哀都赴梦，可老得加餐。吐语深深地，吹裾海气乾。
沪上赋呈韬庵阁学师
作者：陈三立
朝代：清
体裁：七言律诗

瘴峤深藏听水楼，长成松竹数春秋。自凝道气驯饥鹊，偶式游车问喘牛。灯火笙歌千虑迸，阴阳儒墨一尊收。海涯重见缘传法，瓠落门生亦白头。
沪上遇八指头陀赋诗见诒于灯下和之
作者：陈三立
朝代：清
体裁：七言律诗

天童长老雪髯髭，来看侏儒万骑驰。偶向人丛橐驼坐，恍吞大象戏螺师。安危到汝今能觉，灯火摇歌自写悲。行卷讶飞苔石气，贪收郊岛入新诗。
沪上酒楼遇高啸桐太守旋辱诒宝竹坡侍郎奏议及公子伯茀编修绝命诗札报赠三首·其一
作者：陈三立
朝代：清
体裁：古风

闽士标三高，藉甚摇名字。谬获睹其二，白眉恨莫致。汤侯刬海色，市楼扫宾位。照烂侪伍中，君颜栗而粹。腹余覆瓿作，因缘吐所记。相望互十稔，疚赧附气类。此才宜庙堂，謇谔举废坠。奈何终弃外，咄咄称怪事。
沪上酒楼遇高啸桐太守旋辱诒宝竹坡侍郎奏议及公子伯茀编修绝命诗札报赠三首·其三
作者：陈三立
朝代：清
体裁：古风

越旦去海壖，枉书致绸缪。媵以传刻帙，一门忠孝尤。侍郎秉戆直，旷代更生俦。泣血论国本，其声遏啁啾。孤芳踵翰林，九死为灵脩。哀鸣裂纸出，懔此肝膈遒。褒辑缀题解，堂堂视九州。悱恻师友间，义与日月浮。士不苟俯仰，期君千岁楸。
沪上酒楼遇高啸桐太守旋辱诒宝竹坡侍郎奏议及公子伯茀编修绝命诗札报赠三首·其二
作者：陈三立
朝代：清
体裁：古风

怪事夫何如，狡狯匪细故。行取置谏垣，开国有制度。明诏复其初，外贡治行著。君名列第一，薄海仰嘉誉。仓猝改廷擢，儿戏遣之去。旷典二百年，颠倒徇喜怒。大臣谁尸之，寂未问三疏。出处焉足论，吾为纲纪惧。
沪居酬乙盦·其一
作者：陈三立
朝代：清
体裁：七言律诗

楼屋深深避世人，摩挲药碗了昏晨。车轮撼户客屡过，签轴堆床公不贫。志怪应逢天雨粟，作痴聊博海扬尘。夕阳栏楯与愁绝，罢对瓶梅报早春。
沪居酬乙盦·其二
作者：陈三立
朝代：清
体裁：七言律诗

申徒真索形骸外，正则超然醒醉间。彼此是非成短梦，流离踪迹得馀閒。带霜疮雁横穷海，刷夜生驹失故闲。所證素毫图二老，吟窗长闭万重山。
泊九江怀烟水亭旧游
作者：陈三立
朝代：清
体裁：七言律诗

故人颇与纵游处，野饭僧床忘岁年。冷月自浸一湖水，孤尊空到九江船。生事龌龊那复道，陈迹俯仰还可怜。巉巉庐峰插双眼，伴取鸬鹚照桨眠。
泊九江晚谒壶天遁叟
作者：陈三立
朝代：清
体裁：七言律诗

松萝别径少城东，微雨笼灯造佛宫。南斗之旁存此老，庐峰相视更无穷。一椽酝酿丹铅气，万化推移妙徼衷。江海不烦招轼辙，鸾骖鹤唳在虚空。
泊九江谒壶天遁叟琴心楼一首
作者：陈三立
朝代：清
体裁：古风

落船九江捩眼窥，江堤绿尽万柳荑。水昏日怆拂衣履，走谒遁叟东城陴。菜畦竹径觌深静，庙树益皎烟雨姿。庐峰照我立户牖，似笑此客忘为谁。翁闻出看掖再拜，海内父执存光仪。太古襟期即彷佛，尔时意兴犹淋漓。玄言妙谛百无碍，独及二男颦两眉。鼎也一官系荒徼，既服辕轭思腾驰。豫乎进退不自揆，躬率子弟学四夷。彼皆颠倒殉浊世，与翁所契殊参差。拄杖挂壁虚室白，侧饫绪论还馀悲。翁复导引揽亭囿，茶株梨瓣纷葳蕤。琴心楼头满花气，飘浮几砚薰尊彝。樱桃几树护丝网，务绝衔啄遮莺鹂。维翁醇德齑万物，亦用机智完恩私。大江掀波墙橹动，行别翁去翻龙旗。翁但趺坐息以踵，安问扰扰虫蚁为。
泊园社集赋催雪二首·其一
作者：陈三立
朝代：清
体裁：五言律诗

帝座通呼吸，天根探有无。玄云交海气，瘦日恋园株。会舞篱边鹤，看拳枝上乌。翻空弃鳞甲，仙侠夺兵符。
泊园社集赋催雪二首·其二
作者：陈三立
朝代：清
体裁：五言律诗

南纪愆三白，灾凶告麦田。且谋浮蚁瓮，谁祷雾猪泉。梅藟含春待，银幡为我妍。聚星堂上客，宛宛出灯前。
泊湖口
作者：陈三立
朝代：清
体裁：古风

宫亭迷首尾，但有瓠壶腹。引吭循舌下，哆口又微束。大江横齧之，倾注无不足。馀涎纳若拒，澄浊界匹幅。夜舟插腭罅，万象相照烛。戍鼓挝参差，旄帜影岩屋。苍紫下扑人，摩荡千里目。云间缺月上，坐看石钟矗。阻绝不得往，想像僧传粥。蛟鼍几出窥，涛澜闻击触。形便百战空，遗咏感坡谷。九华究安归，逸事更谁录。千载同酒杯，劳生一梦逐。
泊湖口
作者：陈三立
朝代：清
体裁：五言律诗

怒涨齧山脚，偎船鸡在笼。石明苍紫色，云作浅深丛。老有观渔兴，閒论蹀血功。吹歌波浪上，微射港灯红。
泊王家渡
作者：陈三立
朝代：清
体裁：七言律诗

五日舟移三十里，放歌纵酒笑谁同。江头恶浪犹能舞，篷背寒云自作丛。恕我窥探鸡犬岸，关人寤寐马牛风。喧喧千舸开网令，何处苔矶立钓翁。
泊虾子塘
作者：陈三立
朝代：清
体裁：古风

冥冥湖上舟，芥置一杯水。焉知止泊处，但有风掠耳。星辰悬灯烛，洲屿列鼎簋。鸥鹭避不前，鼍龙伏不起。客心贮然疑，窃比南溟徙。鼓音出港汊，聚艇缘迤逦。既觉豚入苙，反笑鸾栖枳。江湖贵相忘，谁乞如愿婢。倒酝懒作笺，聊用矜爪觜。
泊鸡笼山听雷雨
作者：陈三立
朝代：清
体裁：五言律诗

残夜仍雷电，孤舟自笑颦。移来千嶂雨，酿作一江春。阊阖缠淫气，乡关认此身。乌啼指城郭，同是梦中人。
法相寺古樟同仁先恪士作
作者：陈三立
朝代：清
体裁：古风

压梦湖上山，晨望理筇策。步寻飞鹭旁，家儿跳俱出。径转矮树重，穿影霏烟隙。佛场据岩腹，入憩静楼壁。垂阴合景光，茗坐寒翠滴。侧睨老樟怪，挺干作劲敌。雄龙角嶷嶷，何年坼霹雳。飞将两猿臂，射胡有馀力。疑灌菩萨泉，漫比精忠柏。天留表灵山，依汝如古德。钟声风叶翻，不坏斜阳色。
法相寺樟亭
作者：陈三立
朝代：清

劫末重过抚一亭，雨中漏入万峰青。虬枝历与雷霆斗，鸾盖馀遥罔两停。游侣飘零兼死去，老怀郁勃遂沉冥。天留把臂牵肠地，壁记犹堪照数声。
法相寺樟亭
作者：陈三立
朝代：清
体裁：七言律诗

劫末重过抚一亭，雨中漏入万峰青。虬枝历与雷霆斗，鸾盖馀邀罔两停。游侣飘零兼死去，老怀郁勃遂沉冥。天留把臂牵肠地，壁记犹堪照数星。
泛舟湖上晚景奇绝余与仁先各以诗纪之
作者：陈三立
朝代：清
体裁：古风

艇子点湖风欲落，叠霄顽云穿日脚。破碎光景飏金蕤，斓斑画图出众壑。朝真羽客幢盖趋，覆醉玉人纱縠薄。魂翻眼倒芙蓉城，缥缈从之控鸾鹤，照梦一逢然疑作。
泛舟青溪
作者：陈三立
朝代：清
体裁：古风

唤系小艇门前陂，霄霁气暖游赏宜。孺人偕登雏鬟随，翠拖一水明琉璃。东风翩翻兰桨移，上拂桥岸夹柳荑。杂英纤茸纷路歧，插眼钟阜垂屏帷。毗卢古寺众木围，长老死去今寻谁。周遭故城一炬遗，瓦砾荆棘想见之。往时颅骨并弹飞，牵搂妇孺填沟池。至今杀气缠昏霾，饥乌啄槥伤人怀。坐俯浅流曝鱼腮，掉首还柁逐凫鹥。疾穿烟岚掠城陴，复成桥头鉴园窥。乱馀榆竹犹含滋，映栏红桃对参差。主人转徙梦可归，写图感旧复奚为。徐出东关楼帘低，酒舫稍扬弦管悲。歌声恍惚阿得脂，暝色荒荒叠鼓催。回指灯火喧橹枝，景光迷离记兴衰。
泰西船望江一首
作者：陈三立
朝代：清
体裁：七言绝句

波外灵云不可招，清霄楼馆映娇娆。月圆江汉浑相识，梦落天风子夜潮。
济宁李一山乞题唐拓武梁祠画像
作者：陈三立
朝代：清
体裁：古风

莽莽数千载，古物日摧剥。金石失坚牢，绢纸况脆薄。传有武梁画，荆川蓄唐拓。冠裳杂器饰，洪聂摹朱确。辗转归秋盦，馨冷蓬莱阁。获石紫云山，运开神灵跃。嫁女任城李，奁具喧麟角。授受成掌故，因缘进冥漠。厥后迷所主，魂警贾胡攫。一山振奇人，歌吟伏海若。述德宝旧物，奔命以求索。把袂翔国门，端倪扃扪钥。怵惕抱古胸，踯躅循墙脚。破寐得楚弓，喜溢涕欲落。惜脱灰烬馀，残本披约略。犹保四哲图，天意终有托。新说改家族，人纪惨飘藿。教孝弭作乱，度世不死药。血气同尊亲，自圣悬先觉。期藏金字塔，大块一私橐。五州震仰之，光芒魑魅却。道存非非想，罪言偿笑诺。
浏阳道上杂花盈畦连陇黄紫烂然
作者：陈三立
朝代：清
体裁：古风

风空香始平，天旷意夷犹。连陂秀无央，映烂美兹游。金英蔚重霄，绛采幄中畴。和春悦群萌，暖气与之浮。蜂游蝶亦翩，流莺语悠悠。绮想开云峰，高楼眄烟邱。风日荡逾鲜，襟情坐相酬。融景骋奇虑，行矣复何求。
浏阳道上观汛千总巡游
作者：陈三立
朝代：清
体裁：七言绝句

幰舆飞盖散香梅，夹道喧呼小队来。横带黄金还汝辈，承平风景一低徊。
浔阳江上别李二兵备之官高州余亦自兹寻庐山因为长歌
作者：陈三立
朝代：清
体裁：古风

白日照渡头，一片柳条色。澹荡伴行人，将携忘主客。飙轮呼吸踔千里，电掣河山风掠耳。暮辞汉树月明中，朝看庐阜云端里。浔阳城郭参差是，万叠岩峦相向起。披衣四顾天地寒，似有愁心满江水。故人循良今第一，领郡武昌声籍籍。腹中韬钤未概施，境外讴歌已无匹。政成七载谒天子，映照九衢佩金紫。平明便殿立召人，前席垂询在尺咫。是时寰宇初和戎，东南又火袄神宫。群黎那谶怀柔意，健吏稍翘搏击功。君念折冲关治忽，惨澹经营抒胸臆。对罢屡颔圣人颐，似许小臣能戆直。归来须臾明诏下，移巡岭峤施行马。回睇觚棱梦欲飞，重辞蔀屋泪如写。走也交君拟昆弟，置酒谬论天下事。击楫畴为士稚才，领缨空负终童志。坐对中流回素襟，长波捲雪连春阴。沾来鹦鹉洲边雨，听罢琵琶亭畔砧。嗟君苍茫东入海，膻腥窟宅分明在。斩鲸驱鳄欲何如，带牛佩犊更谁待。余亦拂袖寻名山，日夕望君霄汉间。休论仕隐殊喧寂，万里精魂知往还。
浦口别印昆入都
作者：陈三立
朝代：清
体裁：七言绝句

扬子江声日夜喧，历阳树色暗郊原。车尘千里春风道，应湿襟前岱岳痕。
浴佛日超社第四集酒坐送林健斋枢相游泰山
作者：陈三立
朝代：清
体裁：古风

选佛震旦簪履随，卉木气静围酒卮。广堂长席烂灯火，喜增一客丰髯髭。当年声名最台阁，击强补阙薄海知。中朝故事憎戆直，斥守边郡方南驰。阿爷持条系鄂渚，宵阅除目频攒眉。爱护邦桢惜气类，恶地梦得宁堪之。抵书滇使晓本末，沥肝剖胆公非私。风概饱闻过庭语，辄悬胸臆窥设施。劫残电掷廿年久，先坟木拱公出走。海涯片土聚吟呻，一面已在国亡后。杀机犹见起龙蛇，安卧何由傍鸡狗。违世高心寻旧盟，顽云岱顶仍纵横。七十二君迹茫昧，到时剩有秦松迎。上诉阊阖海日曙，傥绕梦底苍蝇声。
浴佛日雨中发南昌抵峥庐上冢三首·其一
作者：陈三立
朝代：清
体裁：古风

临江雨濛濛，犯渡私帆幅。洲转齧岸欹，苍霭涨原陆。新泥腻深轨，影积道边木。吐秧画罫畦，娱听叱黄犊。阵鸦切归心，迎诉啼觜曲。宿昔所昵山，瘗之云岚腹。想像服气臞，手披灵文读。拾梦老却人，魂曙村坞熟。华表隔炊烟，社栎已插目。捷径迷羊肠，指投围蛙屋。
浴佛日雨中发南昌抵峥庐上冢三首·其三
作者：陈三立
朝代：清
体裁：古风

雨馀捧杯浆，四眺坟上山。莽莽云气出，低摧孤鸟还。荐春踰节候，杂花存未删。草土扬微馨，新阴夏木环。岁时孰遗火，万松髡二三。摩挲旧烧痕，活待烟露涵。流人阻遮护，洒涕一瞥间。有物影寤寐，残骼屯瀛寰。国度荡无纪，层累窥神奸。脱死伍樵牧，灵其掖羸孱。
浴佛日雨中发南昌抵峥庐上冢三首·其二
作者：陈三立
朝代：清
体裁：古风

弛装蹑虚楼，拂我蛛网榻。丛篁凉压屋，叠与峰影杂。一烛光兀兀，悲怀对开阖。阿爷所凭几，把卷想传榼。阿爷所窥窗，独树犹如塔。廿年歌哭地，留供蚊虻噆。宵深雷雨翻，谷音万马踏。惝恍走精魔，撼床围老衲。沈梦涨海底，呼吸波涛合。骨苏吐孤呻，落枕晨鸡答。
海上
作者：陈三立
朝代：清
体裁：五言律诗

电络烟幢下，轮蹄沸酒肠。万哗穿蜃气，一掷接蛟乡。幻影初相杂，游魂故不祥。神山风引去，还我海茫茫。
海会寺题赠至善上人
作者：陈三立
朝代：清
体裁：五言律诗

岭松青作海，蔼蔼见罘罳。石槛峰留色，云廊日出丝。诸天悬粟界，屡劫有莲池。长老符清静，坛场自得师。
海会寺题赠至善上人
作者：陈三立
朝代：清
体裁：五言律诗

岭松青作海，霭霭见罘罳。石槛峰留色，云廊日吐丝。诸天悬粟界，屡劫有莲池。长老符清静，坛场自得师。
海舟别庶三还任宁波兵备道
作者：陈三立
朝代：清
体裁：七言律诗

江光海气鱼龙动，锦缆牙樯燕雁翻。旦暮相逢成未了，欷歔感旧已无痕。撼床岛屿知深念，入座星辰鉴罪言。郭外天童僧饭熟，柿红待我问重元。
消息
作者：陈三立
朝代：清
体裁：五言律诗

消息迷苍狗，雕龙稷下儒。安知从左袒，争睹效前驱。刺谬三家说，依稀两观诛。狙公几朝暮，面壁捋髭须。
涛园夜过纵谈杜句
作者：陈三立
朝代：清
体裁：五言律诗

涛园钞杜集，半岁秃千毫。所得都成泪，相过问奏刀。万灵噤不下，此老仰弥高。胸腹回滋味，徐看仆命骚。
涛园夷叔几士偕游泰山抵金陵过访遂泛棹青溪
作者：陈三立
朝代：清
体裁：古风

梦寐还敝庐，吟侣日去眼。闭门自看山，坐数林乌返。三子倏排闼，足音惊卧犬。四壁影裳衣，离衷将缱绻。墙隅一水横，跳船须对撚。草树微蔽亏，钟阜出愈显。两客脚不袜，藤床据偃蹇。鼻息吹烟岚，魂映楼栏转。胜地兵戈后，瓦砾掷烽燹。歌吹飏残悲，莫问珠帘卷。金粉缀濠堂，微哂阅茗盏。烦告封禅人，狎鸥兴不浅。
涛园宅超社第六集题听水斋图寄怀韬庵师
作者：陈三立
朝代：清
体裁：古风

前后听水斋，夙醉涛园咏。梁髯日下还，示图抉幽夐。天开嫏嬛窟，众象迭相孕。石罅篁万竿，嵌影作瘦硬。泻瀑酣笙竽，晨夕满卧听。吾师一往怀，久与鱼鸟盟。伏居三十载，读易泯悔吝。草堂聚英灵，抱古寄孤兴。馀事把吟毫，百家归韵胜。世议起安石，强诀狗九聘。绵蕝文太平，微哂待季孟。最后置讲幄，耆德薄海庆。循廊睨横流，俄顷移大柄。拍手覆人国，简策斯未信。岁历弛羲和，维斗落槛阱。一寸启沃心，九天以为正。称誉道齐桓，耿耿临千圣。退庐灯火繁，合眼家林映。泉声洗噩梦，泪点晓枕凝。倚伏自关天，出处安若命。作痴从卧游，馈榼领霜鬓。
涨退步后园
作者：陈三立
朝代：清
体裁：五言律诗

蛙蛇随涨去，还我旧园池。行柳晴能舞，丛芦响自悲。鬓寒秋井影，窠稳女墙枝。万象扶衰疾，亭亭夕照时。
淮舫再集同子大木斋梅盦泽生伯涵送恪士之赣南任
作者：陈三立
朝代：清
体裁：七言律诗

赤阑桥畔柳丝长，江月窥筵潋滟光。掠蝠楼台初照酒，听莺裙屐有惊凉。关山定眩花枝软，父老重瞻鬓影苍。莫倚词场工赋别，好携时雨润炎方。
淮舫初集同子大恪士梅盦木斋伯涵二首·其一
作者：陈三立
朝代：清
体裁：七言律诗

清狂子野乍闻歌，漠漠溪风与荡摩。解醉红裙蚊聚耳，留欢芗泽客如何。行厨兼味怜樱笋，静夜扁舟傍芰荷。明酒江山共文字，同人编集几蒐萝。
淮舫初集同子大恪士梅盦木斋伯涵二首·其二
作者：陈三立
朝代：清
体裁：七言律诗

荑柳閒坊别系船，凉波荡夕入秋先。云轻在水欹歌扇，星冷黏楼护鬓烟。载酒江湖同老大，照愁灯火与流连。卅年不作觚棱梦，更赌兰陵价十千。
淮舫夜集饯沈子封提学同年·其一
作者：陈三立
朝代：清
体裁：七言绝句

花柳缘溪微雨寒，移来靓舫傍阑干。老夫买醉弦歌里，已作神山海市看。
淮舫夜集饯沈子封提学同年·其二
作者：陈三立
朝代：清
体裁：七言绝句

朱门桃李说芳姿，廿载风烟各自吹。出塞入宫同一笑，灯前携汝认蛾眉。
淮舫玩月次伯韬韵时袁编修嘉谷同游
作者：陈三立
朝代：清
体裁：七言律诗

一片淮流匹练光，垂杨初秃苇初霜。龟鱼依棹泼明月，乌鹊投枝飘夕凉。邀笛胡床还自赏，阅人疏鬓渐成苍。闻歌煮茗兼哀乐，赢得江南是故乡。
清明
作者：陈三立
朝代：清
体裁：七言绝句

一片春愁明雨丝，鹃啼燕语负归期。故山父老知枯立，数遍邻家上冢儿。
清明前二日阻风南康府城下
作者：陈三立
朝代：清
体裁：古风

鼓轮梦寐间，微觉风水怒。稍久益簸掀，恶浪聒无数。朦胧复睡去，两戒落何处。促与雷霆斗，奋挟蛟鼍仆。晨起怪安便，窥窗得港树。船人缩手语，滔天那可渡。隐隐南康城，旁有巍塔据。庐阜蹲穹霄，蔽亏满烟雾。冥想聚仙真，但辨投雁鹜。其下极泱漭，喧豗肆吞吐。浮生委行旅，对此泪独注。我为上冢儿，节候切奔赴。而又遮遏之，九原更百虑。提挈所哀苦，终向灵君诉。丛芮响犹劲，孤尊色欲暮。辗转拊枕叹，魂绕西山路。
清明后一日徐惺初刘皓如至谒墓毕相与步松林间晚还峥庐玩月
作者：陈三立
朝代：清
体裁：古风

荒山廓无侪，兀与坟墓语。二子幸勇决，鸣箯造廊庑。春风吹嫩晴，尽乾昨宵雨。写忧见颜色，巾袂暖桃坞。满腹置岩壑，印證足已举。导观马鬣封，摩碣一叹怃。群峰自天下，其气如龙虎。穿出青松林，草木共肺腑。杂花带陂陀，紫翠迷处所。鸣鸠宫徵同，呴雉窜且舞。有鹊毛羽奇，修尾颇未睹。芳景翼灵飔，媚此世外侣。晚树藏峥庐，向壁捉襟肘。各持万变胸，酒酣话酸苦。俄顷楼窗明，竹杪大月吐。濯野讶霜霰，照溪起砧杵。缥缈化宇间，对影孰宾主。恍惚仙真趋，鸾鹤在何许。
清明后二日还西山展墓宿下关
作者：陈三立
朝代：清
体裁：古风

飞梦落邱山，末疾缚体肢。矧兼霰雪繁，虚揣峨艑驰。就瘳雨脚断，宵托沧江湄。玄云犹幕空，数星缀葳蕤。灯火半笼水，微辨长鱼鬐。市声殷车马，呼门卖浆儿。楼头弦索高，歌喉摇我悲。摴蒱拥醉人，汝挟不赀躯。城中昨掠粟，连辈苦啼饥。咫尺谙世味，肺肠贮然疑。欹枕意有获，安问作痴谁。
清明感赋
作者：陈三立
朝代：清
体裁：七言绝句

惊心节物起扶筇，荦确曾无马鬣封。违我西山淹一酹，松风吹泪倚龙钟。
清明抵西山上冢
作者：陈三立
朝代：清
体裁：七言律诗

阻兵卧疾负归期，扶策今为上冢儿。一径馀花初脱雨，三年枯泪尚留碑。云风摩荡悬灵境，岩壑低昂拥故姿。痴对松林侵竖子，栖鸦啼失夕阳枝。
清明日上冢
作者：陈三立
朝代：清
体裁：古风

山风含涕洟，跽此远游客。荐物阻兵戈，三岁霜露隔。松楸亦改世，抚我先朝碣。国覆复为人，惨澹亲魂魄。九幽目不瞑，易器乘肘腋。非想托华胥，诬天熄王迹。流徙到孤儿，穷海供一掷。蛟鼍肆出没，豺虎愈充斥。只影遂生还，梦寐踏阡陌。擎杯寒雨中，云拥千峰白。步步视宿草，忍忆印履舄。空对衔纸鸦，飞集旧栽柏。
清明日墓上·其一
作者：陈三立
朝代：清
体裁：七言绝句

看尽冈原枯草新，纸灰浇酒四无邻。杂花时节春风满，重到孤儿是路人。
清明日墓上·其二
作者：陈三立
朝代：清
体裁：七言绝句

绕郭雏乌亦自还，穿林惊雉更相攀。年年窥我鬓丝白，无数坟头夕照山。
清明日携隆恪夫妇登恪小从过天泉洞御碑亭观天池
作者：陈三立
朝代：清
体裁：古风

雨馀披霁辉，稠叠云岩出。草径引逶迤，松林拂疏密。杂花眩白红，艳夺桃李色。仙洞迫在眼，再挹幽泉滴。苔壁污镵镌，魂冷龙蛇窟。斜登御碑亭，异人觌彷佛。下瞰青茫茫，原野春烟裂。盆浦带濂溪，波光荡无极。连冈指新塔，升降疲崭崱。左睨崥嶂雄，蔽若垂天翼。石泉依寺院，龙鱼寒尚蛰。战垒讲经台，芜没废兴迹。紫阳昔解官，山北始攀陟。踵寻增慨然，遗风鸦啼灭。吊古别残僧，云中影摇兀。
清明日由南昌城渡江入西山道中二首·其一
作者：陈三立
朝代：清
体裁：五言律诗

城郭鸣箯去，沙江敛楫迎。点波鸥影疾，出树鹊巢晴。烟烂千村色，雷殷一径声。披披桃柳下，把卷看春耕。
清明日由南昌城渡江入西山道中二首·其二
作者：陈三立
朝代：清
体裁：五言律诗

招手西山在，云岚光醉人。止亭公执席，寻壑客沾巾。节物留斜照，芳菲满幻尘。道边长送眼，花舞纸灰新。
清明日祭墓
作者：陈三立
朝代：清
体裁：古风

一宵雷雨垂，晨仰天墨色。狞飙号空荒，篁苇互靡抑。牲醴列墓所，吁告儿在侧。隔岁如隔世，活国计安出。黍离悲已沈，诸夏亡无日。预恐吞鲸鲵，匪独持蚌鹬。宿昔绸缪意，事往谁复恤。到今五运尽，诡荡毁天则。寸衷斗群嬉，惫归留一息。山压愁云低，万松向霄直。衔纸寒雨中，饥乌作行疾。
清明日雨中拜墓作
作者：陈三立
朝代：清
体裁：古风

霄雨午未休，仰天如绠绳。岁时用佳节，与祭恒兢兢。墓道隔泞淖，攀践恐莫胜。柴车载之去，挈醴奉肴烝。原野悲风起，玄云惨澹凝。纸灰湿不扬，松色耿寒灯。鞠跽沾洒处，髣髴灵爽应。初政收群流，攘臂各有能。差脱顾匠石，犹获亲冈陵。所嗟近老殈，膝挛发鬅鬙。百年溷一瞬，敢必烦孙曾。澈泉滴此泪，熟视碑崚嶒。
清道人卜葬金陵哭以此诗
作者：陈三立
朝代：清

楼壁车厢反复看，海云写影一黄冠。围城馀痛支离骨，辟地偷生共肺肝。中外声名归把笔，烦冤岁月了移棺。带陴新冢寻藜杖，滴泪应连碧血寒。
清道人卜葬金陵哭以此诗
作者：陈三立
朝代：清
体裁：七言律诗

楼壁车厢反覆看，海云写影一黄冠。围城馀痛支皮骨，辟地偷生共肺肝。中外声名归把笔，烦冤岁月了移棺。带陴新冢寻藜杖，滴泪应连碧血寒。
渡江入西山晚抵墓所
作者：陈三立
朝代：清
体裁：古风

江暄移轻舸，逐若游鯈队。风漪俯纷纶，霞郭仰层累。安橹缘缺堤，响箯孤翮逝。苍山环百里，自然满灵吹。长坡槎蘖新，狭谷药香细。炊烟划村落，田水叱牯㹀。茗亭所识童，为指飞空翠。藏鸦唤归人，坟土万松气。时祀作寒食，及候太早计。魂危往还路，观兵烽尘蔽。玄黄一战区，坐睹靡宁岁。诅诈劫寤歌，走险肯择地。狂酲蚀道心，祈傍石根瘗。临我父母兮，天云泄微涕。漠漠荆蔓深，冥冥峦壑睡。摩碣豺声前，犹赦老能至。
渡江入西山晚抵峥庐
作者：陈三立
朝代：清
体裁：古风

归梦狃恍惚，取途梦在眼。挂席指颓岸，齧痕作籀篆。跃就平肩舆，西山荐一脔。寒飙吼空荒，夜雪留绝巘。重裘战凛冽，孰测大钧转。辙径乱潦水，桥栏长苔藓。小市猫犬亲，断畦牛豕践。此乡远烽燧，炊烟犹结绾。暝色糅青苍，萧坛扪可辨。羁魂促怵惕，泪落旧陇坂。墓旁记枫树，万恨同未剪。网丝存吾庐，擎烛悬馀喘。
渡海别素秋·其一
作者：陈三立
朝代：清
体裁：七言绝句

霞角烧镫照海空，去波来恨与溟濛。楼船犹记屏风色，缥缈三山在梦中。
渡海别素秋·其二
作者：陈三立
朝代：清
体裁：七言绝句

颤影颦妆未肯分，葳蕤阿阁锁青云。春魂早晚飘零尽，满眼瀛寰一忆君。
渡湖抵湖口
作者：陈三立
朝代：清
体裁：古风

破晓梦未稳，喧枕机轮声。扶床视窗罅，涛澜浩纵横。趺坐千呼吸，默默数水程。俄顷出岸树，青苍曳微晴。霄云烂组绮，下翼扁舟轻。大孤悬在眼，石钟对峥嵘。烽燧气不散，丛雁绕哀鸣。负嵎亦奚为，但博啼妇婴。喋血百里间，井闾烧榛荆。我过揽形便，笑成竖子名。亘古积一鬨，快殉蛮触争。蛟鲸伏相噬，雪浪淘豪英。五老蹲寥廓，闻世有馀情。
渡湖晴望庐山
作者：陈三立
朝代：清
体裁：七言律诗

夜来风恶怒涛旋，晓起晴湖落鬓边。贪近鱼身浮镜面，任移鸥翅拍吟肩。披霄彩翠灵山气，中酒光阴归客船。莫更作痴乞如愿，大姑迎我髻鬟妍。
渡湖望庐山口号·其一
作者：陈三立
朝代：清
体裁：七言绝句

谁掷青天卧作湖，晴云袅袅镜中呼。斥仙浪向匡君语，身是持杯项曼都。
渡湖望庐山口号·其二
作者：陈三立
朝代：清
体裁：七言绝句

指点渊明家上京，墟烟犹带白鸥横。颦眉别有醉眠处，万古孤篷浪打声。
渡湖望庐山口号十月二十七日江南派送日本留学生百二十人登海舶隆寅两儿附焉遂送至吴淞而别其时派送泰西留学生四十人亦联舟并发怅望有作·其一
作者：陈三立
朝代：清
体裁：七言绝句

风虐云昏捲怒潮，东西楼舶竞联镳。忍看雁底凭栏处，隔尽波声万帕招。
渡湖毕江行遣兴·其一
作者：陈三立
朝代：清
体裁：七言绝句

破睡晴江乌鹊哗，酒明十里短丛花。轻舟恰似淩波袜，祇向东风舞处斜。
渡湖毕江行遣兴·其三
作者：陈三立
朝代：清
体裁：七言绝句

煮茗倾醪与饯春，衰颜照水洗吟呻。分瓜边警喧人海，诉挽沙鸥隶国民。
渡湖毕江行遣兴·其二
作者：陈三立
朝代：清
体裁：七言绝句

西山衔得匡山尾，谁射长蛟江水中。徐吐云岚自缠裹，可怜鳞鬣曝虚空。
渡湖毕江行遣兴·其四
作者：陈三立
朝代：清
体裁：七言绝句

重寻杙缆王家渡，已失烧畬昌邑山。零乱风光辨乡味，日边城堞一人还。
渡湖至吴城·其一
作者：陈三立
朝代：清
体裁：五言绝句

駴飙务驱人，气与鱼龙上。举酒呼神君，如愿渠无恙。
渡湖至吴城·其二
作者：陈三立
朝代：清
体裁：五言绝句

饤眼望湖亭，烘以残阳柳。中兴数人物，都在啼鸦口。
渡黄河作
作者：陈三立
朝代：清
体裁：古风

冲风绝昆崙，洪流荡万里。潺湲缓水维，泛滥齧地纪。禹功既已遥，殷患自兹始。萧条瓠子歌，弥缝卫薪耻。哀哉宣防劬，沈璧讵虚美。时隆道无污，顺轨遵北徙。其鱼屯忧衰，乃粒烝民喜。回车霜霰交，廓寥叹观止。高波赴冥天，鲸鼍驾逦逦。乾坤眩须臾，精灵聚恢诡。聊持寸抱宽，坐纳百川委。逍摇河上情，离心复何企。
游三宿崖归饮瞻园次和樊山午诒
作者：陈三立
朝代：清
体裁：古风

虎踞石头孰伯仲，言访灵崖乏辔鞚。径踏飞车掠原野，秃柳摇风碎雏哢。大波荡荡引楼船，山影横衔旗脚重。寺门迤逦费敲呼，喧寂俯仰真一梦。烟株缭乱出亭阁，斮漆未乾冰齧栋。衰草犹缠蹄铁泥，拂读题碣归托讽。去者丁宁来者迷，风光掷人谁能缝。步拾危级罩晚霞，孤心蓦与千山纵。猥指洼洞藏天戈，祇赏堪充米癫供。窥寻蝠粪污鼠粮，藓苔蚀字顽香冻。掉臂脱走画虚空，入坐幸拨黄封瓮。漫誇奇景占荒墟，捃摭涂说一宵贡。矧吐章句莹神魄，使我骨筋忘苦痛。天下大事了酒杯，閒客频叨衙鼓送。
游孝陵
作者：陈三立
朝代：清

穿郭趋斜径，晴云片片逢。春痕新草木，岩气隐虬龙。残甓同遗玺，孤亭倒晚钟。古悲收载去，仕女莫相从。
游孝陵
作者：陈三立
朝代：清
体裁：五言律诗

穿郭趋斜径，晴云片片逢。春痕新草木，岩气隐虬龙。残甓同遗玺，孤亭到晚钟。古愁收载去，仕女莫相从。
游山馆啜茗
作者：陈三立
朝代：清

小廊吐岩腹，重重裹苍翠。城堞浮湖光，市屋沈山气。擎椀霄汉间，茗馨得微醉。醉归不用筇，魂魂生羽翅。
游日本人所置六三园观菊
作者：陈三立
朝代：清
体裁：古风

巾车过荒途，野色明衣裾。逶迤陇陌间，漠漠温风嘘。迎眸数亩园，拓地刬崎岖。平芜展毡罽，矮松罗墙隅。小水浴鸳鸯，二鹤延颈呼。竹径通石桥，结构趣亦殊。别区列盆菊，绛白千百株。剪缀模仕女，蕊叶缘裤襦。坐立各有态，皙僮对妍姝。复示武士装，手戈腰湛卢。日暖翠欲滴，微馨生肌肤。狡狯一戏具，聊充妇孺娱。把茗草亭上，鱼贯看胡雏。哗笑腾四廊，稍杂笳拍粗。行乐莽无界，烟景烂空虚。绰约移三岛，觇国留长吁。
游旧劝业场公园
作者：陈三立
朝代：清
体裁：古风

烦煎不可支，孤游纵所适。掠眼围猎场，弃车依倦翮。往者竞秋赛，市屋涂金碧。五都列镃货，殊裔走币帛。遨嬉仕女喧，狰狞贾胡积。歌吹翔舞衣，万灯笼霄赫。俯仰丧乱外，覆棋已无迹。驰道长榛芜，败砾半充斥。花坞犁为田，方塘虚钓鲫。旁睨蓬发妇，曳柴翳户隙。举足处处迷，死气沈窀穸。祇馀一片月，四浸苇芦白。过记张饮庐，岁时联主客。饲虎盘中肉，飞吟落鸡栅。辈流几存亡，缠哀髑髅掷。汝逐国运尽，谁念种桃核。衰顽更奚托，自抚乾坤窄。悲风响枯枝，残水踏狼藉。隐隐鸿雁字，荒荒狐兔宅。留味入梦魂，兴尽别有获。
游武昌西山经黄州杂诗五首·其一
作者：陈三立
朝代：清
体裁：古风

颠越凭风涛，百里快一纵。泠泠大江流，了了胡吹送。排荡氛雾交，雷霆不可控。船镫界华夷，宵雨湿魂梦。俄惊飞艇前，跳入竞脱鞚。城堞探虚无，港屿迷罅缝。狭庐候晨色，鱼鳖俨在瓮。良游偿穷途，忍此托帡幪。邻栖有鸣雏，为客和潮哢。
游武昌西山经黄州杂诗五首·其三
作者：陈三立
朝代：清
体裁：古风

脩磴烟已销，秀木绿相转。跻彼九曲亭，涛江烂在眼。燕巢无留痕，鸿翼候初展。飒然泠风高，明灭抚原衍。苏髯排世患，游娱意独善。霄汉引阑干，履綦护苔藓。迢递庾公楼，岨屼吴王岘。流云万重生，孤心与舒卷。霸基拓壮观，佛场證清辨。閒欹松风阁，寒声压秋远。
游武昌西山经黄州杂诗五首·其二
作者：陈三立
朝代：清
体裁：古风

初煇迫亭堠，倏忽见西山。苍蔚表天色，吹阴凉我颜。一苇遂杭之，江路出涛澜。逶迤寒溪寺，流泉绕其间。桂树岂不伟，枝撑青冥端。芬香陨天风，柯叶未改观。缅想千岁人，雄姿照龙鸾。霜月流山阿，郁郁孤根蟠。抠衣憩庭阶，终激壮士肝。
游武昌西山经黄州杂诗五首·其五
作者：陈三立
朝代：清
体裁：古风

步上坡仙亭，长江宛带幅。冥茫万祀思，旷莽千里目。雪堂末可寻，寒翠剩一掬。东城自秀映，背市临花竹。遂造扬云居，凭放郑虔椟。秘函胎灵芬，欲持校天禄。宝书百二国，足正后生读。晷刻竭钻仰，眼眩虑楚蹙。圣文天所开，重幽更秉烛。嗟君探海槎，万怪穷箸录。焚坑脱秦政，留遗狎徐福。吾侪比鼹鼠，饮河暂满腹。移舸雾雨空，梦堕临皋麓。
游武昌西山经黄州杂诗五首·其四
作者：陈三立
朝代：清
体裁：古风

朝霁辞灵泉，鼓枻赤壁游。洪波响窍石，怫郁鱼龙愁。山川此回盘，儒巾尸壮猷。复有载酒人，旷代吟相酬。豪圣推转尽，欹篷看寒流。镇使楼船驰，旌旄耀城陬。睥睨形势区，绸缪牖户谋。长竿不到海，翔天惟白沤。劳公体国心，羡我横江讴。
游湖口石钟山歌
作者：陈三立
朝代：清
体裁：古风

小舟兀兀随江水，昨发浔阳今抵是。石钟别我十八春，重寻胜迹惊还喜。閒台复馆了无数，灵岩秀壑信莫比。缅缭曲兮又窈冥，周下上兮石齿齿。春风登楼花满枝，光动青冥散霞绮。楼船吹角声正愁，挂眼江湖几千里。转忆豺虎凭窟穴，天地干戈斗未止。衡阳壮士乘舸来，亲麾万人夺其垒。中兴风景故依然，百战英雄长已矣。我更苍茫弄鬓丝，东南锁钥属伊谁。空依绝壁留题处，独向江山借一卮。
游灵隐憩冷泉亭作
作者：陈三立
朝代：清
体裁：古风

鼓枻苍烟根，桥罅明小水。斜穿菰芦丛，亲襟一痕绮。面市换舆箯，径仄陂陀起。日气炙草木，送喘蝉音底。飒然魂神苏，灵境接尺咫。凿窍开岩扃，幕霄荫楠梓。森沈围万象，仰唾漱石髓。梵天自氤氲，蹀躞影仕女。高下崖佛像，凭汝阅众死。隔杖血如縻，闭目竖一指。我欲沸冷泉，煮茗晰石理。卧亭俯潺湲，印證恐非是。意灭寺楼钟，客从此逝矣。
游胡园观菊
作者：陈三立
朝代：清

山郭满秋光，兴怀访园菊。廊万列层层，缀枝绚金玉。四照动寒籁，霜露气初肃。拥随哗仕女，衣鬓微馨触。怜取遗世姿，题品属万目。栖鸟窥茗坐，水石衔晴旭。旦暮餐落英，痴对风吟竹。
游胡园观菊
作者：陈三立
朝代：清
体裁：古风

山郭满秋光，兴怀访园菊。廊厅列层层，缀枝绚金玉。四照动寒籁，霜露气初肃。拥随哗仕女，衣鬓微馨触。怜取遗世姿，题品属万目。栖鸟窥茗坐，水石衔晴旭。旦暮餐落英，痴对风吟竹。
游西溪秋雪庵看芦花用倦知庸庵闲止唱酬韵
作者：陈三立
朝代：清
体裁：七言律诗

溪光荡入万峰晴，十二桥衔打桨声。到倚高楼花满眼，白波翻海接霄明。旁淤洲渚鸦巢照，裂幅云霞雁字横。冷抱孤芳荐杯酒，有灵词客鉴余情。
游西溪秋雪庵看芦花用倦知庸庵闲止唱酬韵
作者：陈三立
朝代：清

溪光荡入万峰晴，十二桥衔打桨声。到倚高楼花满眼，白波翻海接霄明。旁淤洲渚鸦巢照，裂幅云霞雁字横。冷抱孤芳荐杯酒，有灵词客鉴馀情。
游隆中诗
作者：陈三立
朝代：清
体裁：古风

荆山昔多姿，汉广流未央。言从隐沦人，宿思轸回肠。氛雾列缤纷，岫崿攀翱翔。方舟俨在御，骋游共移觞。陟陂已无忧，绿溪亦云长。盘纡践鸟径，玲珑映蜂房。桂岩上迷密，云潭俯溟茫。隘谷漏天色，浮梁媚川光。恣赏眷幽栖，豁襟觌重冈。云霄跻隐庐，孤吟缅垂堂。延伫真灵下，参差枫桧香。龙蛇闭蜿蜒，鸾凤骖腾骧。坠叶摇空山，乾坤瞹已凉。邈矣三顾踪，归与一宿粮。余生终澹泊，躬耕永相望。
湓城谒壶天遁叟隐庐·其一
作者：陈三立
朝代：清
体裁：五言律诗

一老庐峰下，岩岩拄杖尊。天人涵橐籥，仙圣见根原。支劫悲兼大，观生息若存。拜床虚室白，至道混无门。
湓城谒壶天遁叟隐庐·其二
作者：陈三立
朝代：清
体裁：五言律诗

先世称三子，归然惟有公。悯孤商片石，遣兴啸清风。馀地游蒙叟，丹房驻葛翁。须臾进履去，魂绕大江空。
湖上赠别玉霜·其一
作者：陈三立
朝代：清
体裁：七言绝句

湖曲犹留病起身，日飘欬唾杂流尘。斯须培我淩云气，屋底初看绝代人。
湖上赠别玉霜·其二
作者：陈三立
朝代：清
体裁：七言绝句

绝耳秦青暗断肠，故人题品费思量。终存风谊全生死，为话西山涕数行。
湖口嵩寿寺东山深处遇茅庵眇僧因赠一首
作者：陈三立
朝代：清
体裁：五言律诗

乾坤还有汝，祗觉万山寒。世界因心灭，江湖合眼宽。闲门云作槛，断钵月留餐。劫外余何适，空吟行路难。
湖口望石钟
作者：陈三立
朝代：清
体裁：五言律诗

环屈坚山脚，扁舟亦自东。斗城明两水，岩壁作深丛。呗落蛟鼍窟，帆回雁鹜风。残阳能醉客，魂接画梅翁。
湖口阻暴风六七日因却还九江取陆赴南昌得绝句六首·其一
作者：陈三立
朝代：清
体裁：七言绝句

日日埃风天地昏，孤篷塞默坐烦冤。长竿未探蛟龙窟，目断千帆傅浅原。
湖口阻暴风六七日因却还九江取陆赴南昌得绝句六首·其三
作者：陈三立
朝代：清
体裁：七言绝句

柁尾楼台暂眼明，乱涛飞堕石钟声。戈船如织吹笳出，传是彭杨百战兵。
湖口阻暴风六七日因却还九江取陆赴南昌得绝句六首·其二
作者：陈三立
朝代：清
体裁：七言绝句

风云挥手日衔杯，百里春波去却回。商略江湖还一笑，放船祗为石钟来。
湖口阻暴风六七日因却还九江取陆赴南昌得绝句六首·其五
作者：陈三立
朝代：清
体裁：七言绝句

九派波涛贪鲤上，片帆霄汉背鸥翻。风高山郭旌旗影，万古斜阳到酒尊。
湖口阻暴风六七日因却还九江取陆赴南昌得绝句六首·其六
作者：陈三立
朝代：清
体裁：七言绝句

烟波笼塔向江州，镫火烧云澹蜃楼。刚是亲朋携手地，琴歌对酒水空愁。
湖口阻暴风六七日因却还九江取陆赴南昌得绝句六首·其四
作者：陈三立
朝代：清
体裁：七言绝句

翠柳千条向客悲，江山百见见吟髭。祗怜乡国风流尽，泪洒亭阴大字碑。
湖堤晚步
作者：陈三立
朝代：清
体裁：七言绝句

垂杨敛暝不能风，鸦啄残霞坠水红。艇子遥遥车逐逐，徘徊心事有谁同。
湖尽维舟吴城望湖亭下
作者：陈三立
朝代：清
体裁：古风

空飙刷层波，响梦趋轻舟。为客无根蒂，自恣冥冥游。撼床万铁骑，恐血长黄虬。披衣残湖光，苍屿数点浮。帆楫聚微雨，出云堤上楼。往者结散士，临渔分茗瓯。习战听鼓角，閒评毅勇侯。历世贱一匡，未改疮雁投。骨羸怯扶眺，歌接春江愁。
湖庄小雨题示子太恪士
作者：陈三立
朝代：清
体裁：七言律诗

十日湖楼火伞张，淩晨一雨梦魂凉。吹嘘草气将荷气，明灭山光接水光。戴笠刺鱼堤外艇，擎杯围蝶槛边床。喜苏腰脚寻诸寺，消息休猜喋血场。
湖心亭
作者：陈三立
朝代：清
体裁：五言律诗

秀映浮孤屿，飞愁风落之。水晴磨瓦色，天捲出吟髭。环窜鱼鳅影，投迷乌鹊枝。千山笑招手，船放日斜时。
湖楼晓坐
作者：陈三立
朝代：清
体裁：古风

湖气酿为雾，层裹茧栗纸。玄鸟白鸟飞，错列都贴水。复穿堤树去，馀影亦谲诡。匡君下重帷，深严漱岩髓。虎豹为之酬，鸾凰为之使。想得五老过，天风韵棋子。道机孰能隔，握盏笑相视。瞬垂青云梯，吾从此逝矣。
湖楼晓坐
作者：陈三立
朝代：清

湖气酿为雾，层裹蚕栗纸。玄鸟白鸟飞，错列都贴水。复穿堤树去，馀影亦谲诡。匡君下重帷，深严漱岩髓。虎豹为之驯，鸾凤为之使。想得五老过，天风韵棋子。道机孰能隔，握盏笑相指。瞬垂青云梯，吾从此逝矣。
湖篷和子大
作者：陈三立
朝代：清
体裁：七言律诗

鲸簟流膏蚊咬人，湖篷夜夜寄閒身。众山重叠积阴卧，一棹夷犹吹籁新。水满疏星恋伸脚，岸回远水跳潜鳞。纵游聚讼孰无价，所得荷风苏病呻。
湘上录别一首
作者：陈三立
朝代：清
体裁：七言律诗

雨尽凉生江上卮，暮鸥朝雁日相期。移蓬吹挟青山去，看剑俄惊素侣遗。百里烟涛亏气象，一时魂梦杳旌麾。棋枰茗碗分明影，知傍春镫说别离。
湘绮丈莅沪越旦为东坡生日亲旧遂迎集愚园张宴纪以此诗
作者：陈三立
朝代：清
体裁：古风

逝节警沧海，儒服窘囚拘。媛姝挈俦匹，偷为晨暮娱。火维系异人，闻声阻涛湖。超然狎沤鸟，紫气望舳舻。郊迎导飞盖，神采溢交衢。女偊色孺子，禦寇道冲虚。嘉辰降奎宿，介苏盛簪裾。移榼坐园馆，朱袍皓髯须。千纪瞹相接，颉颃列仙儒。侧闻谢弓招，北辙折东趋。孤衷喻删述，不为束帛污。苦聃弃柱下，两生谁谓迂。列烛汎清醑，硕果一世无。且欣缵喁唱，矜式昌吾徒。
溪上晚步携觚庵家二稚子
作者：陈三立
朝代：清
体裁：五言律诗

槁梧噤不语，抱恨踏残阳。稚子争牵挽，閒情自圣狂。畦蔬洗寒绿，川涨映深黄。知接毗卢寺，钟声起雁行。
溪亭月上
作者：陈三立
朝代：清
体裁：五言律诗

浮浮枝上月，映水接微温。草气迎人醉，溪风为我喧。百忧萤触寐，六代燕无痕。亭角寻居士，分凉苦竹根。
溪园
作者：陈三立
朝代：清
体裁：五言律诗

晴痕挂篱落，十步望峰巅。浮岸添秋水，横畦分野烟。葵根眠瘦犬，柳缝响残蝉。围饭茅茨底，微风笑语传。